title: Εκτελεστικός κανονισμός (EE) αριθ. 1008/2011 του Συμβουλίου, της 10ης Οκτωβρίου 2011 , για την επιβολή οριστικού δασμού αντιντάμπινγκ στις εισαγωγές τροχοφόρων φορείων και των βασικών μερών τους καταγωγής Λαϊκής Δημοκρατίας της Κίνας, όπως επεκτάθηκε στις εισαγωγές τροχοφόρων φορείων και των βασικών μερών τους που αποστέλλονται από την Ταϊλάνδη, είτε δηλώνονται ως καταγωγής Ταϊλάνδης είτε όχι, κατόπιν επανεξέτασης ενόψει της λήξης της ισχύος των μέτρων, σύμφωνα με το άρθρο 11 παράγραφος 2 του κανονισμού (ΕΚ) αριθ. 1225/2009

text:
               13.10.2011

               EL

               Επίσημη Εφημερίδα της Ευρωπαϊκής Ένωσης

               L 268/1

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (EE) αριθ. 1008/2011 ΤΟΥ ΣΥΜΒΟΥΛΊΟΥ
   της 10ης Οκτωβρίου 2011
   για την επιβολή οριστικού δασμού αντιντάμπινγκ στις εισαγωγές τροχοφόρων φορείων και των βασικών μερών τους καταγωγής Λαϊκής Δημοκρατίας της Κίνας, όπως επεκτάθηκε στις εισαγωγές τροχοφόρων φορείων και των βασικών μερών τους που αποστέλλονται από την Ταϊλάνδη, είτε δηλώνονται ως καταγωγής Ταϊλάνδης είτε όχι, κατόπιν επανεξέτασης ενόψει της λήξης της ισχύος των μέτρων, σύμφωνα με το άρθρο 11 παράγραφος 2 του κανονισμού (ΕΚ) αριθ. 1225/2009
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) («βασικός κανονισμός»), και ιδίως το άρθρο 9 παράγραφος 4 και το άρθρο 11 παράγραφοι 2, 5 και 6,
   Έχοντας υπόψη την πρόταση που υπέβαλε η Ευρωπαϊκή Επιτροπή («Επιτροπή»), κατόπιν διαβούλευσης με τη συμβουλευτική επιτροπή,
   Εκτιμώντας τα ακόλουθα:
   A.   ΔΙΑΔΙΚΑΣΙΑ

   1.   Ισχύοντα μέτρα

               (1)

               Το Συμβούλιο, κατόπιν έρευνας αντιντάμπινγκ («αρχική έρευνα»), με τον κανονισμό (ΕΚ) αριθ. 1174/2005 (2), επέβαλε οριστικό δασμό αντιντάμπινγκ στις εισαγωγές τροχοφόρων φορείων και των βασικών μερών τους, που κατατάσσονται στους κωδικούς ΣΟ ex 8427 90 00 και ex 8431 20 00, καταγωγής Λαϊκής Δημοκρατίας της Κίνας («οριστικά μέτρα αντιντάμπινγκ»). Τα μέτρα έχουν τη μορφή δασμού κατ’ αξία, κυμαινόμενου μεταξύ 7,6 % και 46,7 %.

               (2)

               Το Συμβούλιο, μετά από μια αυτεπάγγελτη ενδιάμεση επανεξέταση του πεδίου καλυπτόμενων προϊόντων, σύμφωνα με τον κανονισμό (ΕΚ) αριθ. 684/2008 (3), αποσαφήνισε το πεδίο καλυπτόμενων προϊόντων της αρχικής έρευνας.

               (3)

               Μετά από αυτεπάγγελτη έρευνα κατά της καταστρατήγησης των μέτρων αντιντάμπινγκ, το Συμβούλιο, με τον κανονισμό (ΕΚ) αριθ. 499/2009 (4), επεξέτεινε τον οριστικό δασμό αντιντάμπινγκ ο οποίος εφαρμόζεται σε «όλες τις άλλες εταιρείες» και επιβλήθηκε με τον κανονισμό (ΕΚ) αριθ. 1174/2005 στα τροχοφόρα φορεία και τα βασικά μέρη τους που αποστέλλονται από την Ταϊλάνδη, είτε δηλώνονται ως καταγωγής Ταϊλάνδης είτε όχι.

         2.   Αίτηση επανεξέτασης ενόψει της λήξης της ισχύος των μέτρων

               (4)

               Μετά τη δημοσίευση ανακοίνωσης για την επικείμενη λήξη (5) των ισχυόντων οριστικών μέτρων αντιντάμπινγκ, η Επιτροπή, στις 21 Απριλίου 2010, έλαβε αίτηση επανεξέτασης ενόψει της λήξης της ισχύος των εν λόγω μέτρων, σύμφωνα με το άρθρο 11 παράγραφος 2 του βασικού κανονισμού. Η αίτηση υποβλήθηκε από δύο παραγωγούς της Ένωσης: τις εταιρείες BT Products AB και Lifter S.r.l. («αιτούντες»), που εκπροσωπούν σημαντικό τμήμα, στην προκειμένη περίπτωση σχεδόν το σύνολο, της παραγωγής τροχοφόρων φορείων και των βασικών μερών τους στην Ένωση.

               (5)

               Η αίτηση βασίστηκε στο επιχείρημα ότι η λήξη της ισχύος των μέτρων είναι πιθανόν να οδηγήσει στη συνέχιση ή την επανάληψη του ντάμπινγκ και της ζημίας στον κλάδο παραγωγής της Ένωσης.

         3.   Έναρξη επανεξέτασης ενόψει της λήξης της ισχύος των μέτρων

               (6)

               Η Επιτροπή, αφού διαπίστωσε, έπειτα από διαβούλευση με τη συμβουλευτική επιτροπή, ότι υφίστανται επαρκή στοιχεία για την έναρξη επανεξέτασης ενόψει της λήξης της ισχύος των μέτρων, ανήγγειλε, στις 20 Ιουλίου 2010, με ανακοίνωση που δημοσιεύθηκε στην Επίσημη Εφημερίδα της Ευρωπαϊκής Ένωσης
                   (6) («ανακοίνωση για την έναρξη»), την έναρξη επανεξέτασης ενόψει της λήξης της ισχύος των μέτρων, σύμφωνα με το άρθρο 11 παράγραφος 2 του βασικού κανονισμού.

         4.   Έρευνα

   4.1.   Περίοδος της έρευνας

               (7)

               Η έρευνα με αντικείμενο τη συνέχιση ή την επανάληψη του ντάμπινγκ κάλυψε την περίοδο από την 1η Ιουλίου 2009 έως τις 30 Ιουνίου 2010 («περίοδος έρευνας για την επανεξέταση» ή «ΠΕΕ»). Η εξέταση των τάσεων σχετικά με την εκτίμηση του ενδεχομένου συνέχισης ή επανάληψης της ζημίας κάλυψε την περίοδο από την 1η Ιανουαρίου 2007 έως το τέλος της περιόδου έρευνας για την επανεξέταση («υπό εξέταση περίοδος»).

         4.2.   Μέρη τα οποία αφορά η έρευνα

               (8)

               Η Επιτροπή ενημέρωσε επίσημα τους αιτούντες, τους παραγωγούς-εξαγωγείς, τους εισαγωγείς, τους χρήστες που είναι γνωστό ότι ενδιαφέρονται και τους εκπροσώπους των χωρών εξαγωγής σχετικά με την έναρξη της επανεξέτασης λόγω λήξης της ισχύος των μέτρων. Τα ενδιαφερόμενα μέρη είχαν την ευκαιρία να γνωστοποιήσουν γραπτώς τις απόψεις τους και να ζητήσουν ακρόαση εντός της προθεσμίας που καθορίσθηκε στην ανακοίνωση για την έναρξη διαδικασίας.

               (9)

               Δόθηκε η δυνατότητα ακρόασης σε όλα τα ενδιαφερόμενα μέρη τα οποία υπέβαλαν σχετική αίτηση και απέδειξαν ότι είχαν ιδιαίτερους λόγους να τύχουν ακρόασης.

               (10)

               Λόγω του μεγάλου αριθμού μη συνδεδεμένων εισαγωγέων, θεωρήθηκε σκόπιμο, σύμφωνα με το άρθρο 17 του βασικού κανονισμού, να εξεταστεί το ενδεχόμενο εφαρμογής δειγματοληψίας. Για να μπορέσει η Επιτροπή να αποφασίσει κατά πόσον απαιτείται δειγματοληψία και, εφόσον απαιτείται, να επιλέξει δείγμα, κλήθηκαν τα προαναφερόμενα μέρη, δυνάμει του άρθρου 17 του βασικού κανονισμού, να αναγγελθούν εντός 15 ημερών από την έναρξη των επανεξετάσεων και να παράσχουν στην Επιτροπή τις πληροφορίες που ζητούνται στην ανακοίνωση για την έναρξη. Ωστόσο, κανένας μη συνδεδεμένος εισαγωγέας δεν προσφέρθηκε να συνεργαστεί. Ως εκ τούτου, δεν ήταν αναγκαία η πραγματοποίηση δειγματοληψίας.

               (11)

               Η Επιτροπή έστειλε ερωτηματολόγια σε όλα τα μέρη που είναι γνωστό ότι ενδιαφέρονται ή που αναγγέλθηκαν εντός της προθεσμίας που καθορίσθηκε στην ανακοίνωση για την έναρξη διαδικασίας. Ελήφθησαν απαντήσεις από τους δύο αιτούντες ομίλους παραγωγών της Ένωσης. Κανένας από τους γνωστούς παραγωγούς-εξαγωγείς στη Λαϊκή Δημοκρατία της Κίνας («ΛΔΚ») δεν συνεργάστηκε κατά την επανεξέταση. Κανένας από τους εισαγωγείς δεν αναγγέλθηκε κατά τη διάρκεια της δειγματοληψίας και κανένας άλλος εισαγωγέας δεν έδωσε στην Επιτροπή πληροφορίες ούτε αναγγέλθηκε κατά τη διάρκεια της έρευνας.

               (12)

               Η Επιτροπή αναζήτησε και επαλήθευσε όλα τα στοιχεία που έκρινε απαραίτητα για τον προσδιορισμό, αφενός, της πιθανής συνέχισης ή επανάληψης του ντάμπινγκ και της επακόλουθης ζημίας και, αφετέρου, του συμφέροντος της Ένωσης. Πραγματοποιήθηκαν επισκέψεις επαλήθευσης στις εγκαταστάσεις των ακόλουθων ενδιαφερόμενων μερών:

                  Παραγωγοί της Ένωσης

                           —

                           Lifter SRL, Casole d’Elsa, Ιταλία,

                           —

                           BT Products AB, Mjölby, Σουηδία.

         B.   ΥΠΟ ΕΞΕΤΑΣΗ ΠΡΟΪΟΝ ΚΑΙ ΟΜΟΕΙΔΕΣ ΠΡΟΪΟΝ

               (13)

               Το προϊόν που αφορά η παρούσα επανεξέταση είναι το ίδιο με εκείνο της αρχικής έρευνας και αποσαφηνίστηκε με την ενδιάμεση επανεξέταση του πεδίου καλυπτόμενων προϊόντων, συγκεκριμένα των τροχοφόρων φορείων και των βασικών μερών τους, δηλαδή βάσεων και υδραυλικών συστημάτων, καταγωγής ΛΔΚ, που επί του παρόντος κατατάσσονται στους κωδικούς ΣΟ ex 8427 90 00 και ex 8431 20 00. Για τους σκοπούς του παρόντος κανονισμού, ως τροχοφόρα φορεία ορίζονται τροχοφόρα φορεία με περόνες ανύψωσης για το χειρισμό παλετών, τα οποία έχουν σχεδιαστεί έτσι ώστε να ωθούνται, να έλκονται ή να οδηγούνται με το χέρι επί ομαλής, επίπεδης, σκληρής επιφάνειας από πεζό χειριστή που χρησιμοποιεί αρθρωτό βραχίονα. Τα τροχοφόρα φορεία προβλέπονται μόνον για την ανύψωση φορτίου, με τη μόχλευση του βραχίονα, σε ύψος επαρκές για τη μεταφορά του φορτίου και δεν προορίζονται για οιεσδήποτε άλλες πρόσθετες λειτουργίες ή χρήσεις, όπως, για παράδειγμα: i) τη μετακίνηση και την ανύψωση φορτίων έτσι ώστε να τοποθετούνται υψηλότερα ή να συμβάλλουν στην αποθήκευση φορτίων (παλετοφόρα ανυψωτικά), ii) τη στοίβαξη μιας παλέτας επάνω στην άλλη (περονοφόρα ανυψωτικά), iii) την ανύψωση φορτίου σε επίπεδο εργασίας (ψαλιδωτά ανυψωτικά) ή iv) την ανύψωση και το ζύγισμα φορτίων (ζυγοί φορτηγών).

               (14)

               Η έρευνα επιβεβαίωσε ότι, όπως και στην αρχική έρευνα, το υπό εξέταση προϊόν και τα προϊόντα που παράγονται και πωλούνται από τον παραγωγό-εξαγωγέα στην εγχώρια αγορά στην ΛΔΚ, καθώς και εκείνα που παράγονται και πωλούνται στην ΕΕ από τους παραγωγούς της Ένωσης έχουν τα ίδια βασικά φυσικά και τεχνικά χαρακτηριστικά, καθώς και τις ίδιες χρήσεις και, ως εκ τούτου, θεωρούνται ότι είναι ομοειδή προϊόντα κατά την έννοια του άρθρου 1 παράγραφος 4 του βασικού κανονισμού.

         Γ.   ΠΙΘΑΝΟΤΗΤΑ ΣΥΝΕΧΙΣΗΣ Ή ΕΠΑΝΑΛΗΨΗΣ ΤΟΥ ΝΤΑΜΠΙΝΓΚ

               (15)

               Σύμφωνα με το άρθρο 11 παράγραφος 2 του βασικού κανονισμού, εξετάστηκε αν η λήξη της ισχύος των μέτρων θα οδηγούσε ενδεχομένως στη συνέχιση ή στην επανάληψη του ντάμπινγκ.

         1.   Προκαταρκτικές παρατηρήσεις

               (16)

               Δεκαεννέα γνωστοί κινέζοι παραγωγοί-εξαγωγείς ενημερώθηκαν για την έναρξη. Μόνο μία εταιρεία, η Crown Equipment (Suzhou), υπέβαλε αρχικά αίτηση και συμφώνησε να συμπεριληφθεί στο δείγμα, αλλά ανακάλεσε τη συνεργασία της στη συνέχεια. Κατά συνέπεια, κανένας από τους παραγωγούς-εξαγωγείς στη ΛΔΚ δεν συνεργάστηκε κατά την έρευνα και τα πορίσματα σχετικά με την πιθανότητα συνέχισης ή επανάληψης του ντάμπινγκ χρειάστηκε να βασιστούν στα διαθέσιμα στοιχεία, ιδίως στις πληροφορίες που υπέβαλαν οι αιτούντες, συμπεριλαμβανομένων των πληροφοριών που περιέχονται στην αίτηση επανεξέτασης, των δεδομένων της Eurostat, καθώς και των επίσημων στατιστικών των εξαγωγών της ΛΔΚ.

         2.   Ντάμπινγκ στις εισαγωγές που πραγματοποιήθηκαν κατά τη διάρκεια της ΠΕΕ

   2.1.   Ανάλογη χώρα

               (17)

               Σύμφωνα με τις διατάξεις του άρθρου 2 παράγραφος 7 στοιχείο α) του βασικού κανονισμού, η κανονική αξία καθορίζεται με βάση την τιμή ή την κατασκευασμένη κανονική αξία σε μια τρίτη χώρα με κατάλληλη οικονομία αγοράς («ανάλογη χώρα») ή με βάση την τιμή που η ανάλογη χώρα εφαρμόζει έναντι άλλων χωρών, συμπεριλαμβανομένης της Ένωσης, ή, εφόσον τα ανωτέρω δεν είναι εφικτά, με βάση οποιοδήποτε άλλο εύλογο δεδομένο, όπως είναι η πράγματι πληρωθείσα ή πληρωτέα τιμή του ομοειδούς προϊόντος στην Ένωση, αναπροσαρμοσμένη καταλλήλως, εφόσον χρειάζεται, για να συμπεριλαμβάνει ένα εύλογο περιθώριο κέρδους.

               (18)

               Στην αρχική έρευνα, ο Καναδάς ήταν η ανάλογη χώρα για τον καθορισμό της κανονικής αξίας. Δεδομένου ότι η παραγωγή στον Καναδά είχε σταματήσει, η Βραζιλία θεωρήθηκε ως ανάλογη χώρα στην ανακοίνωση για την έναρξη της παρούσας επανεξέτασης. Ωστόσο, κανένας από τους γνωστούς βραζιλιανούς παραγωγούς-εξαγωγείς δεν συμφώνησε να συνεργαστεί. Εναλλακτικά, η συνεργασία ζητήθηκε από 27 ινδούς παραγωγούς και δύο παραγωγούς της Ταϊβάν, αλλά ούτε στην περίπτωση αυτή στάθηκε δυνατόν να επιτευχθεί συνεργασία. Τα ενδιαφερόμενα μέρη δεν υπέβαλαν άλλες συστάσεις για ανάλογη χώρα.

               (19)

               Ένας μη συνεργαζόμενος εξαγωγέας ισχυρίστηκε ότι η Επιτροπή δεν απέδειξε ότι η χρήση δεδομένων ανάλογης χώρας ήταν αδύνατη στην παρούσα υπόθεση. Εξετάστηκαν οι συστάσεις στις οποίες προέβη η εταιρεία. Σε ορισμένες περιπτώσεις οι εταιρείες που προτάθηκαν από το μη συνεργαζόμενο εξαγωγέα δεν φαινόταν να είναι παραγωγοί του υπό εξέταση προϊόντος. Η εταιρεία πρότεινε επίσης ότι το Βιετνάμ θα μπορούσε να χρησιμοποιηθεί ως ανάλογη χώρα. Ωστόσο, το Βιετνάμ δεν μπορούσε να ληφθεί υπόψη, διότι δεν θεωρείται χώρα με οικονομία της αγοράς. Όπως εξηγείται στις αιτιολογικές σκέψεις 17 και 18 ανωτέρω, η Επιτροπή ήλθε σε επαφή με μεγάλο αριθμό εταιρειών σε τρεις πιθανές ανάλογες χώρες: τη Βραζιλία, την Ινδία και την Ταϊβάν. Παρά τις προσπάθειες αυτές, δεν επιτεύχθηκε συνεργασία. Χωρίς τη συνεργασία ανάλογης χώρας, σύμφωνα με το άρθρο 2 παράγραφος 7 στοιχείο α) του βασικού κανονισμού, η κανονική αξία χρειάστηκε να καθορισθεί με βάση την τιμή που έχει πράγματι πληρωθεί ή πρέπει να πληρωθεί στην Ευρωπαϊκή Ένωση για το ομοειδές προϊόν, δεόντως προσαρμοσμένη εάν χρειάζεται ώστε να συμπεριλαμβάνει ένα εύλογο περιθώριο κέρδους. Συνεπώς, ο ισχυρισμός έπρεπε να απορριφθεί.

         2.2.   Κανονική αξία

               (20)

               Λόγω της έλλειψης συνεργασίας από ανάλογη χώρα στην παρούσα επανεξέταση, η τιμή που έχει πράγματι πληρωθεί ή πρέπει να πληρωθεί στην Ένωση για το ομοειδές προϊόν, δεόντως προσαρμοσμένη, αν χρειάζεται, ώστε να συμπεριλαμβάνει ένα εύλογο περιθώριο κέρδους, χρησιμοποιήθηκε ως βάση για τον καθορισμό της κανονικής αξίας. Η ίδια μεθοδολογία χρησιμοποιήθηκε τόσο για την εταιρεία στην οποία αναγνωρίστηκε ΚΟΑ κατά την αρχική έρευνα, όσο και για τις εταιρείες στις οποίες δεν αναγνωρίστηκε ΚΟΑ κατά την αρχική έρευνα.

         2.3.   Τιμή εξαγωγής

               (21)

               Λαμβάνοντας υπόψη το γεγονός ότι δεν επιτεύχθηκε συνεργασία με τους κινέζους παραγωγούς-εξαγωγείς, η τιμή εξαγωγής καθορίσθηκε με βάση τα διαθέσιμα στοιχεία. Πραγματοποιήθηκαν διαβουλεύσεις με διάφορες πηγές πληροφόρησης, προκειμένου να καθορισθεί η τιμή εξαγωγής: Δεδομένα της Eurostat, προσφορές από κινέζους παραγωγούς-εξαγωγείς τις οποίες υπέβαλαν οι αιτούντες και τιμολόγια εξαγωγών συγκεντρώθηκαν από τις τελωνειακές αρχές των κρατών μελών.

         2.4.   Σύγκριση

               (22)

               Η σταθμισμένη μέση κανονική αξία συγκρίθηκε με τον σταθμισμένο μέσο όρο τιμών εξαγωγών, σε επίπεδο «εκ του εργοστασίου» και στο ίδιο στάδιο εμπορίας. Σύμφωνα με το άρθρο 2 παράγραφος 10 του βασικού κανονισμού και με σκοπό την εξασφάλιση δίκαιης σύγκρισης, ελήφθησαν υπόψη οι διαφορές όσον αφορά τους παράγοντες που επηρεάζουν τις τιμές και τη συγκρισιμότητα των τιμών. Έγιναν προσαρμογές για τα έξοδα της εγχώριας μεταφοράς και της μεταφοράς διά θαλάσσης στη χώρα εξαγωγής, καθώς και το κόστος ασφάλισης.

         2.5.   Περιθώριο ντάμπινγκ

               (23)

               Σύμφωνα με το άρθρο 2 παράγραφος 11 του βασικού κανονισμού, το περιθώριο ντάμπινγκ καθορίσθηκε βάσει σύγκρισης της σταθμισμένης μέσης κανονικής αξίας με τη σταθμισμένη μέση τιμή εξαγωγής. Η σύγκριση αυτή κατέδειξε την ύπαρξη σημαντικού ντάμπινγκ κατά την ΠΕΕ που κυμαίνεται από 97 % έως 224 %. Η σημαντική διαφορά σε περιθώρια ντάμπινγκ οφείλεται στα διαφορετικά δεδομένα που χρησιμοποιούνται για τον καθορισμό της τιμής εξαγωγής.

         3.   Εξέλιξη των εισαγωγών σε περίπτωση κατάργησης των μέτρων

               (24)

               Εκτός από την εξέταση της ύπαρξης ντάμπινγκ στη διάρκεια της ΠΕΕ, ερευνήθηκε επίσης η πιθανότητα συνέχισης του ντάμπινγκ στην περίπτωση κατάργησης των μέτρων. Δεδομένου ότι κανένας παραγωγός-εξαγωγέας από τη ΛΔΚ δεν συνεργάστηκε στην έρευνα, τα κατωτέρω συμπεράσματα βασίζονται σε στοιχεία που ήσαν διαθέσιμα σύμφωνα με το άρθρο 18 του βασικού κανονισμού, δηλαδή πληροφορίες που περιέχονται στην αίτηση επανεξέτασης, καθώς και δεδομένα που παρασχέθηκαν από τους αιτούντες, δεδομένα της Eurostat και επίσημα στατιστικά στοιχεία για τις εξαγωγές της ΛΔΚ.

               (25)

               Από την άποψη αυτή, αναλύθηκαν τα ακόλουθα στοιχεία: εξέλιξη των εισαγωγών από τη ΛΔΚ, πλεονάζουσα ικανότητα των εξαγωγέων και ελκυστικότητα της αγοράς της Ένωσης, κινεζικές εγχώριες τιμές και τιμές εξαγωγής σε τρίτες χώρες.

         3.1.   Εξέλιξη των εισαγωγών από τη ΛΔΚ

               (26)

               Οι κινέζοι παραγωγοί-εξαγωγείς συνέχισαν να παρέχουν σημαντικές ποσότητες τροχοφόρων φορείων στην αγορά της Ένωσης μετά την επιβολή των μέτρων το 2005. Ο όγκος των εισαγωγών από τη ΛΔΚ στην ΕΕ κατά τη διάρκεια της ΠΕΕ, σχεδόν 400 000 μονάδες, που αντιστοιχεί στο 99 % των συνολικών εισαγωγών της ΕΕ, υπερέβη κατά πολύ τα επίπεδα που σημειώθηκαν πριν από την επιβολή των μέτρων (που κυμαίνονταν από 118 000 μονάδες το 2000 έως 280 000 μονάδες κατά την αρχική ΠΕΕ).

         3.2.   Πλεονάζουσα παραγωγική ικανότητα των εξαγωγέων

               (27)

               Εφόσον δεν υπάρχουν άλλες πηγές πληροφόρησης σχετικά με την παραγωγή και την παραγωγική ικανότητα στη ΛΔΚ, η ανάλυση έγινε σύμφωνα με το άρθρο 18 του βασικού κανονισμού με βάση τις πληροφορίες που διαβίβασαν οι αιτούντες. Από τις πληροφορίες σχετικά με την αγορά που περιέχονται στην αίτηση επανεξέτασης, η οποία δεν έχει αμφισβητηθεί από τα ενδιαφερόμενα μέρη, προκύπτει ότι υπάρχει τεράστια παραγωγική ικανότητα στη ΛΔΚ. Ήδη τα επίπεδα παραγωγής του 2008 και του 2009, δηλαδή 1,5 εκατ. μονάδες και 800 000 μονάδες αντίστοιχα, ήσαν περισσότερο από δύο φορές υψηλότερα από το επίπεδο παραγωγής του συνόλου της αγοράς της Ένωσης. Επιπλέον, μόνο ένα περιορισμένο τμήμα της κινεζικής παραγωγής (14 % το 2008 και 23 % το 2009) πωλήθηκε στην κινεζική εγχώρια αγορά.

               (28)

               Τα επίπεδα παραγωγής σαφώς οδηγούν στο συμπέρασμα ότι, απουσία μέτρων, σημαντικές επιπλέον ποσότητες κινεζικών τροχοφόρων φορείων θα μπορούσαν να κατευθυνθούν στην αγορά της Ένωσης.

         3.3.   Ελκυστικότητα της αγοράς της Ένωσης, κινεζικές εγχώριες τιμές και τιμές εξαγωγών σε τρίτες χώρες

               (29)

               Η αγορά της Ένωσης εξακολουθεί να είναι ελκυστική για τους κινέζους παραγωγούς-εξαγωγείς από πλευράς τιμών. Εισαγωγές από τη ΛΔΚ εισήλθαν στην ΕΕ σε τιμές που ανέρχονται στο ένα τρίτο περίπου των τιμών που χρεώνονται από τον κλάδο παραγωγής της Ένωσης στους μη συνδεδεμένους πελάτες της ΕΕ.

               (30)

               Με βάση τις στατιστικές για τις κινεζικές εξαγωγές, διαπιστώθηκε ότι κατά τη διάρκεια της ΠΕΕ η Ένωση ήταν ο προορισμός για το 40 % του συνόλου των κινεζικών εξαγωγών τροχοφόρων φορείων. Οι ΗΠΑ είναι η δεύτερη μεγαλύτερη αγορά εξαγωγών για τα κινεζικά τροχοφόρα φορεία, καθώς αντιπροσωπεύει το 20 % του συνόλου των κινεζικών εξαγωγών, ενώ οι υπόλοιπες ποσότητες κατανέμονται μεταξύ διαφόρων προορισμών.

               (31)

               Οι τιμές των κινεζικών εξαγωγών προς την ΕΕ κατά κανόνα ευθυγραμμίζονται προς τις μέσες τιμές των κινεζικών εξαγωγών προς όλες τις τρίτες χώρες εκτός των ΗΠΑ. Ωστόσο, μπορεί να συναχθεί ότι τουλάχιστον ένα μέρος των κινεζικών εξαγωγών προς τρίτες χώρες εκτός της ΕΕ ή των ΗΠΑ (40 % των συνολικών κινεζικών εξαγωγών) θα μπορούσε ενδεχομένως να κατευθύνεται εκ νέου προς την ΕΕ εάν καταργηθούν τα μέτρα. Μια τέτοια εξέλιξη είναι πιθανή όχι μόνο λόγω των υψηλότερων τιμών που θα ήταν δυνατόν να διαμορφωθούν απουσία μέτρων, αλλά κυρίως λόγω του κατακερματισμού των εν λόγω εξαγωγών προς τρίτες χώρες. Δεδομένης της σημασίας της αγοράς της Ένωσης και των ήδη εγκατεστημένων διαύλων πωλήσεων, θα ήταν πιο εύκολος ο χειρισμός ενός μόνον προορισμού εξαγωγών από ό,τι ο χειρισμός πλειόνων προορισμών σε διάφορες χώρες.

               (32)

               Οι τιμές των κινεζικών εξαγωγών προς την ΕΕ είναι σημαντικά υψηλότερες από ό,τι οι τιμές των κινεζικών εξαγωγών προς τις ΗΠΑ (κατά 17 % υψηλότερες στη διάρκεια της ΠΕΕ). Δεδομένης της έλλειψης συνεργασίας με τους κινέζους εξαγωγείς, δεν μπορεί να προσδιοριστεί σε ποιο βαθμό αυτή η διαφορά τιμών μπορεί να εξηγηθεί από τις διαφορές στη σύνθεση του προϊόντος. Παρ’ όλα αυτά, με βάση τα διαθέσιμα δεδομένα εξαγωγών, δεν μπορεί να αποκλειστεί το ενδεχόμενο να κατευθυνθούν (εν μέρει) στην αγορά της Ένωσης τα τροχοφόρα φορεία που σήμερα εξάγονται προς τις ΗΠΑ σε χαμηλότερες τιμές εάν καταργηθούν τα μέτρα. Μια τέτοια εξέλιξη θα μπορούσε να εξηγηθεί από τους λόγους που αναφέρονται στην αιτιολογική σκέψη 31 ανωτέρω.

               (33)

               Η παραπάνω σύγκριση των τιμών δείχνει ότι η ΕΕ παραμένει ιδιαίτερα ελκυστικός προορισμός για τους κινέζους παραγωγούς-εξαγωγείς, οι οποίοι κατά πάσα πιθανότητα θα εξακολουθήσουν να εξάγουν μεγάλες ποσότητες τροχοφόρων φορείων σε χαμηλές τιμές.

         3.4.   Συμπέρασμα όσον αφορά την πιθανότητα συνέχισης ή επανάληψης του ντάμπινγκ

               (34)

               Η προηγούμενη ανάλυση δείχνει ότι οι κινεζικές εισαγωγές εξακολούθησαν να εισέρχονται στην αγορά της Ένωσης σε τιμές που αποτελούν αντικείμενο ντάμπινγκ με πολύ υψηλά περιθώρια ντάμπινγκ. Δεδομένης κυρίως της ανάλυσης των επιπέδων τιμών στην αγορά της ΕΕ και στις αγορές άλλων τρίτων χωρών, καθώς και της παραγωγικής ικανότητας στη ΛΔΚ, μπορεί να συναχθεί το συμπέρασμα ότι υπάρχει πιθανότητα συνέχισης της πρακτικής ντάμπινγκ εάν καταργηθούν τα μέτρα.

         Δ.   ΟΡΙΣΜΟΣ ΤΟΥ ΚΛΑΔΟΥ ΠΑΡΑΓΩΓΗΣ ΤΗΣ ΕΝΩΣΗΣ

   1.   Παραγωγή στην Ένωση

               (35)

               Στο εσωτερικό της Ένωσης, το ομοειδές προϊόν παρασκευάζεται από τους δύο ομίλους εταιρειών, δηλαδή τους αιτούντες, καθώς και από έναν τρίτο παραγωγό τροχοφόρων φορείων στην Ένωση. Η παραγωγή των εν λόγω εταιρειών αντιπροσωπεύει το σύνολο της παραγωγής του ομοειδούς προϊόντος στην Ένωση κατά την έννοια του άρθρου 4 παράγραφος 1 του βασικού κανονισμού.

         2.   Κλάδος παραγωγής της Ένωσης

               (36)

               Εφόσον οι εν λόγω παραγωγοί αντιπροσωπεύουν το σύνολο της παραγωγής τροχοφόρων φορείων στην Ένωση, θεωρείται ότι αποτελούν τον κλάδο παραγωγής της Ένωσης κατά την έννοια του άρθρου 4 παράγραφος 1 και του άρθρου 5 παράγραφος 4 του βασικού κανονισμού και καλούνται εφεξής «κλάδος παραγωγής της Ένωσης».

               (37)

               Ένας μη συνεργαζόμενος εξαγωγέας ισχυρίστηκε ότι η Επιτροπή χρησιμοποίησε ανακριβή ορισμό του κλάδου παραγωγής της Ένωσης, διότι περιέλαβε έναν μη συνεργαζόμενο παραγωγό της Ένωσης στον ορισμό του κλάδου παραγωγής της Ένωσης και στο πεδίο της ανάλυσης της ζημίας του κλάδου. Προέβαλε το επιχείρημα ότι αυτό έγινε κατά παράβαση του άρθρου 5 παράγραφος 4 του βασικού κανονισμού. Ωστόσο, κατά την έννοια του άρθρου 4 παράγραφος 1 του βασικού κανονισμού, ο κλάδος παραγωγής της Ένωσης περιλαμβάνει το σύνολο των παραγωγών του ομοειδούς προϊόντος στην Ένωση. Ο μη συνεργαζόμενος παραγωγός αποτελεί επομένως μέρος του κλάδου παραγωγής της Ένωσης σύμφωνα με τον βασικό κανονισμό. Όπως εξηγείται στην αιτιολογική σκέψη 42, δεδομένα για τον μη συνεργαζόμενο παραγωγό της Ένωσης έχουν συμπεριληφθεί μόνο ως προς την ανάλυση των όγκων των πωλήσεων σε μη συνδεδεμένους πελάτες και τα μερίδια αγοράς του κλάδου παραγωγής της Ένωσης. Σημειώνεται επίσης ότι, σε περίπτωση που ο μη συνεργαζόμενος παραγωγός της Ένωσης αποκλειστεί από την ανάλυση, τα πορίσματα της έρευνας θα παραμείνουν αμετάβλητα.

         E.   ΚΑΤΑΣΤΑΣΗ ΤΗΣ ΑΓΟΡΑΣ ΤΗΣ ΕΝΩΣΗΣ

   1.   Προκαταρκτική παρατήρηση

               (38)

               Λόγω του ότι κανένας κινέζος παραγωγός-εξαγωγέας του υπό εξέταση προϊόντος δεν συνεργάστηκε κατά την έρευνα, τα δεδομένα σχετικά με τις εισαγωγές του υπό εξέταση προϊόντος στην Ευρωπαϊκή Ένωση καταγωγής ΛΔΚ («ενδιαφερόμενη χώρα») βασίζονται σε μεγέθη της Eurostat.

         2.   Κατανάλωση στην αγορά της Ένωσης

               (39)

               Η κατανάλωση στην Ένωση προσδιορίστηκε βάσει του όγκου των πωλήσεων του κλάδου παραγωγής της Ένωσης στην αγορά της Ένωσης και βάσει δεδομένων σχετικά με τις εισαγωγές από την Eurostat.

               (40)

               Μεταξύ του 2007 και της ΠΕΕ η κατανάλωση στην Ένωση μειώθηκε κατά 40 %, η δε σημαντικότερη μείωση σημειώθηκε μεταξύ 2008 και 2009.

                  Πίνακας 1

                           2007

                           2008

                           2009

                           ΠΕΕ

                              Συνολική κατανάλωση ΕΕ (τεμάχια)

                           783 330

                           654 843

                           385 410

                           468 557

                              Δείκτης (2007 = 100)

                              100

                              84

                              49

                              60

         3.   Όγκος, μερίδιο αγοράς και τιμές των εισαγωγών από τη ΛΔΚ

               (41)

               Ο όγκος των εισαγωγών καταγωγής ΛΔΚ μειώθηκε κατά 37 % κατά την υπό εξέταση περίοδο και έφθασε στο επίπεδο των 387 907 τεμαχίων κατά τη διάρκεια της ΠΕΕ. Ωστόσο, παρά τη σημαντική μείωση της ζήτησης στην Ένωση, το μερίδιο αγοράς των κινεζικών εισαγωγών αυξήθηκε κατά την υπό εξέταση περίοδο, εφόσον οι κινεζικές εισαγωγές δεν μειώθηκαν με τον ίδιο ρυθμό όπως η κατανάλωση της Ένωσης. Επομένως, το μερίδιο αγοράς των εισαγωγών από την ενδιαφερόμενη χώρα αυξήθηκε σημαντικά μεταξύ του 2007 και της ΠΕΕ, κατά την οποία έφθασε περίπου στο 83 %. Οι μέσες τιμές των κινεζικών εισαγωγών γνώρισαν ελαφρές διακυμάνσεις κατά την υπό εξέταση περίοδο.

                  Πίνακας 2

                           2007

                           2008

                           2009

                           ΠΕΕ

                              Όγκος εισαγωγών από την ενδιαφερόμενη χώρα

                              (τεμάχια)
                               (7)

                           612 222

                           522 573

                           300 222

                           387 907

                              Δείκτης (2007 = 100)

                              100

                              85

                              49

                              63

                              Μερίδιο αγοράς εισαγωγών από την ενδιαφερόμενη χώρα
                               (7)

                           78 %

                           80 %

                           78 %

                           83 %

                              Τιμή εισαγωγών από την ενδιαφερόμενη χώρα (ευρώ/τόνο)
                               (7)

                           96

                           92

                           100

                           97

                              Δείκτης (2007 = 100)

                              100

                              96

                              104

                              101

         4.   Οικονομική κατάσταση του κλάδου παραγωγής της Ένωσης

               (42)

               Σύμφωνα με το άρθρο 3 παράγραφος 5 του βασικού κανονισμού, η Επιτροπή εξέτασε όλους τους σχετικούς οικονομικούς παράγοντες και δείκτες που έχουν επίπτωση στην κατάσταση του κλάδου παραγωγής της Ένωσης. Για λόγους εμπιστευτικότητας (μόνον δύο παραγωγοί —οι αιτούντες— συνεργάστηκαν κατά την επανεξέταση), γνωστοποιούνται μόνον δείκτες παρακάτω. Όσον αφορά τον συνολικό όγκο των πωλήσεων της ΕΕ σε μη συνδεδεμένους πελάτες και το μερίδιο αγοράς του κλάδου παραγωγής της Ένωσης που εμφαίνεται στους παρακάτω πίνακες 6 και 7, για λόγους συνέπειας με τους παραπάνω πίνακες 1 και 2 (κατανάλωση και μερίδιο αγοράς της Κίνας), τα δεδομένα προέρχονται από τους τρεις παραγωγούς της Ένωσης, δηλαδή τους δύο αιτούντες ομίλους και τον τρίτο παραγωγό που δεν συνεργάστηκε κατά την επανεξέταση (τα μεγέθη του όγκου πωλήσεων του τελευταίου βασίζονται στις πληροφορίες που υπέβαλαν οι αιτούντες).

         4.1.   Παραγωγή

               (43)

               Κατά την ΠΕΕ, η παραγωγή μειώθηκε κατά 35 % σε σύγκριση με το 2007.

                  Πίνακας 3

                           2007

                           2008

                           2009

                           ΠΕΕ

                              Παραγωγή (τεμάχια)

                              Δείκτης (2007 = 100)

                              100

                              84

                              55

                              65

         4.2.   Παραγωγική ικανότητα και συντελεστές χρησιμοποίησης της παραγωγικής ικανότητας

               (44)

               Η παραγωγική ικανότητα παρέμεινε σταθερή μεταξύ του 2007 και της ΠΕΕ. Ενώ η χρησιμοποίηση της παραγωγικής ικανότητας βρισκόταν ήδη σε χαμηλό επίπεδο το 2007, η μείωση της παραγωγής μεταξύ του 2007 και της ΠΕΕ οδήγησε σε περαιτέρω σημαντική μείωση της χρησιμοποίησης της παραγωγικής ικανότητας κατά 20 ποσοστιαίες μονάδες μεταξύ του 2007 και της ΠΕΕ, κατά την οποία η χρησιμοποίηση της παραγωγικής ικανότητας έπεσε σε πολύ χαμηλό επίπεδο.

                  Πίνακας 4

                           2007

                           2008

                           2009

                           ΠΕΕ

                              Παραγωγική ικανότητα (τεμάχια)

                              Δείκτης (2007 = 100)

                              100

                              100

                              100

                              100

                              Χρησιμοποίηση της παραγωγικής ικανότητας

                              Δείκτης (2007 = 100)

                              100

                              84

                              55

                              65

         4.3.   Αποθέματα

               (45)

               Το επίπεδο τελικών αποθεμάτων του κλάδου παραγωγής της Ένωσης αυξήθηκε κατά 56 % μεταξύ του 2007 και της ΠΕΕ.

                  Πίνακας 5

                           2007

                           2008

                           2009

                           ΠΕΕ

                              Τελικά αποθέματα (τεμάχια)

                              Δείκτης (2007 = 100)

                              100

                              131

                              59

                              156

         4.4.   Όγκος πωλήσεων

               (46)

               Οι πωλήσεις του κλάδου παραγωγής της Ένωσης σε μη συνδεδεμένους πελάτες στην αγορά της Ένωσης μειώθηκε κατά 50 % στη διάρκεια της υπό εξέταση περιόδου, η δε σημαντικότερη μείωση σημειώθηκε μεταξύ 2008 και 2009.

                  Πίνακας 6

                           2007

                           2008

                           2009

                           ΠΕΕ

                              Όγκος πωλήσεων της ΕΕ σε μη συνδεδεμένους πελάτες (τεμάχια)

                              Δείκτης (2007 = 100)

                              100

                              79

                              55

                              50

         4.5.   Μερίδιο αγοράς

               (47)

               Το μερίδιο αγοράς που κατείχε ο κλάδος παραγωγής της Ένωσης μειώθηκε από ένα ήδη χαμηλό επίπεδο το 2007 κατά 16 % ακόμη μεταξύ του 2007 και της ΠΕΕ. Δύο από τους τέσσερις παραγωγούς της Ένωσης κατά την αρχική έρευνα έπαυσαν την παραγωγή τροχοφόρων φορείων. Και τα δύο γεγονότα μπορούν να θεωρηθούν ως συνέπεια της αύξησης της πίεσης την οποία άσκησαν οι κινεζικές εισαγωγές με ντάμπινγκ στην ενωσιακή αγορά και η οποία έγινε ακόμη περισσότερο αισθητή από τον κλάδο παραγωγής της Ένωσης σε μια κατάσταση έντονα φθίνουσας κατανάλωσης.

                  Πίνακας 7

                           2007

                           2008

                           2009

                           ΠΕΕ

                              Μερίδιο αγοράς του κλάδου παραγωγής της Ένωσης

                              Δείκτης (2007 = 100)

                              100

                              95

                              111

                              84

         4.6.   Ανάπτυξη

               (48)

               Από το 2007 μέχρι την ΠΕΕ, η κατανάλωση στην Ένωση μειώθηκε κατά 40 %. Ο κλάδος παραγωγής της Ένωσης έχασε 3,2 ποσοστιαίες μονάδες μεριδίου αγοράς, ενώ οι υπό εξέταση εισαγωγές κέρδισαν 5 ποσοστιαίες μονάδες μεριδίου αγοράς.

         4.7.   Απασχόληση

               (49)

               Το επίπεδο της απασχόλησης στον κλάδο παραγωγής της Ένωσης μειώθηκε κατά 17 % μεταξύ του 2007 και της ΠΕΕ. Αυτό δείχνει τις προσπάθειες που κατέβαλε ο κλάδος παραγωγής της Ένωσης για τον εξορθολογισμό της παραγωγής σε μια κατάσταση έντονα φθίνουσας ζήτησης.

                  Πίνακας 8

                           2007

                           2008

                           2009

                           ΠΕΕ

                              Απασχόληση που συνδέεται με το υπό εξέταση προϊόν (άτομα)

                              Δείκτης (2007 = 100)

                              100

                              84

                              76

                              83

         4.8.   Παραγωγικότητα

               (50)

               Η παραγωγικότητα του εργατικού δυναμικού του κλάδου παραγωγής της Ένωσης, υπολογιζόμενη ως παραγωγή ανά απασχολούμενο άτομο ετησίως, μειώθηκε μεταξύ του 2007 και της ΠΕΕ κατά 22 %.

                  Πίνακας 9

                           2007

                           2008

                           2009

                           ΠΕΕ

                              Παραγωγικότητα (τεμάχια ανά εργαζόμενο)

                              Δείκτης (2007 = 100)

                              100

                              103

                              74

                              78

         4.9.   Τιμές πώλησης και παράγοντες που επηρεάζουν τις εγχώριες τιμές

               (51)

               Οι ανά μονάδα τιμές πωλήσεων του κλάδου παραγωγής της Ένωσης αυξήθηκαν κατά 4 % μεταξύ του 2007 και της ΠΕΕ.

                  Πίνακας 10

                           2007

                           2008

                           2009

                           ΠΕΕ

                              Τιμή μονάδας στην αγορά ΕΕ (ευρώ/τεμάχιο)

                              Δείκτης (2007 = 100)

                              100

                              101

                              103

                              104

         4.10.   Μισθοί

               (52)

               Μεταξύ του 2007 και της ΠΕΕ, ο μέσος μισθός ανά απασχολούμενο μειώθηκε κατά 29 %. Αυτό δείχνει επίσης τις επιτυχημένες προσπάθειες που κατέβαλε ο κλάδος παραγωγής της Ένωσης για τον περιορισμό του κόστους, παρά τα προβλήματα που προκλήθηκαν από τη δραστική μείωση του όγκου της παραγωγής.

                  Πίνακας 11

                           2007

                           2008

                           2009

                           ΠΕΕ

                              Ετήσιο κόστος εργασίας ανά απασχολούμενο (χιλιάδες ευρώ)

                              Δείκτης (2007 = 100)

                              100

                              91

                              63

                              71

         4.11.   Επενδύσεις

               (53)

               Μεταξύ του 2007 και της ΠΕΕ, η ετήσια ροή επενδύσεων από τον κλάδο παραγωγής της Ένωσης στο υπό εξέταση προϊόν μειώθηκε απότομα, κατά 91 %.

                  Πίνακας 12

                           2007

                           2008

                           2009

                           ΠΕΕ

                              Καθαρές επενδύσεις (ευρώ)

                              Δείκτης (2007 = 100)

                              100

                              58

                              27

                              9

         4.12.   Αποδοτικότητα και απόδοση των επενδύσεων

               (54)

               Η αποδοτικότητα του κλάδου παραγωγής της Ένωσης μειώθηκε ουσιαστικά, κατά 66 %, μεταξύ του 2007 και της ΠΕΕ.

               (55)

               Η απόδοση των επενδύσεων («ΑΕ») μειώθηκε επίσης σημαντικά, κατά 57 %, κατά την υπό εξέταση περίοδο.

                  Πίνακας 13

                           2007

                           2008

                           2009

                           ΠΕΕ

                              Καθαρό κέρδος των πωλήσεων στην ΕΕ σε μη συνδεδεμένους πελάτες (% των καθαρών πωλήσεων)

                              Δείκτης (2007 = 100)

                              100

                              68

                              –2

                              34

                              ΑΕ (καθαρό κέρδος σε % της καθαρής λογιστικής αξίας των επενδύσεων)

                              Δείκτης (2007 = 100)

                              100

                              80

                              –2

                              43

         4.13.   Ταμειακή ροή και ικανότητα άντλησης κεφαλαίων

               (56)

               Η καθαρή ταμειακή ροή από τις δραστηριότητες λειτουργίας αναφέρεται στον πίνακα 14 παρακάτω. Δεν υπήρξαν ενδείξεις ότι ο κλάδος παραγωγής της Ένωσης αντιμετώπισε δυσκολίες στην άντληση κεφαλαίων, κυρίως λόγω του γεγονότος ότι ορισμένοι από τους παραγωγούς είναι εντεταγμένοι σε μεγαλύτερους ομίλους.

                  Πίνακας 14

                           2007

                           2008

                           2009

                           ΠΕΕ

                              Ταμειακές ροές (ευρώ)

                              Δείκτης (2007 = 100)

                              100

                              84

                              65

                              73

         4.14.   Μέγεθος του περιθωρίου ντάμπινγκ

               (57)

               Δεδομένων του όγκου, του μεριδίου αγοράς και των τιμών των εισαγωγών από τη ΛΔΚ, δεν μπορεί να θεωρηθεί αμελητέος ο αντίκτυπος των πραγματικών περιθωρίων ντάμπινγκ στον κλάδο παραγωγής της Ένωσης.

         4.15.   Ανάκαμψη από τις συνέπειες παλαιών πρακτικών ντάμπινγκ

               (58)

               Οι δείκτες που εξετάζονται ανωτέρω δείχνουν ότι, παρά την επιβολή των μέτρων αντιντάμπινγκ το 2005, η οικονομική και χρηματοπιστωτική κατάσταση του κλάδου παραγωγής της Ένωσης παρέμεινε ουσιαστικά ευάλωτη, λόγω της συντριπτικής παρουσίας φθηνών κινεζικών προϊόντων στην αγορά της Ένωσης. Αυτή η ήδη επισφαλής κατάσταση έγινε σαφώς ζημιογόνος στη διάρκεια του 2009 και της ΠΕΕ, όταν μια σημαντική μείωση στην κατανάλωση της Ένωσης κατέδειξε σε όλη της την έκταση την αρνητική πίεση που ασκούν οι κινεζικές εισαγωγές με ντάμπινγκ. Κατά την περίοδο αυτή, πράγματι, ο κλάδος παραγωγής της Ένωσης γνώρισε μείωση του όγκου της παραγωγής και των πωλήσεων σε ποσοστό υψηλότερο από εκείνο της κατανάλωσης της Ένωσης και ως εκ τούτου υπέστη σημαντική πρόσθετη απώλεια των μεριδίων αγοράς. Ωστόσο, κατά την ίδια περίοδο, παρά τη λήψη των μέτρων, το μερίδιο αγοράς των κινεζικών εισαγωγών αυξήθηκε και τα κινεζικά προϊόντα εξακολούθησαν να εισάγονται σε τιμές σημαντικά χαμηλότερες από εκείνες του κλάδου παραγωγής της Ένωσης. Κατά τη διάρκεια της ΠΕΕ, τα κέρδη μειώθηκαν ακόμη περισσότερο για τον κλάδο παραγωγής της Ένωσης. Ως εκ τούτου, ο κλάδος παραγωγής της Ένωσης δεν ήταν σε θέση να ανακάμψει από τις επιπτώσεις του ντάμπινγκ και η κατάστασή του επιδεινώθηκε ακόμη περισσότερο στη διάρκεια της ΠΕΕ.

         4.16.   Συμπεράσματα

               (59)

               Μεταξύ του 2007 και της ΠΕΕ, παρά την ύπαρξη των μέτρων αντιντάμπινγκ, ορισμένοι σημαντικοί δείκτες εξελίχθηκαν αρνητικά: η αποδοτικότητα μειώθηκε κατά 4,9 ποσοστιαίες μονάδες, η παραγωγή και ο όγκος των πωλήσεων μειώθηκαν κατά 35 % και 50 % αντίστοιχα, η χρησιμοποίηση της παραγωγικής ικανότητας μειώθηκε κατά 35 % και ακολουθήθηκε από μείωση της απασχόλησης. Μολονότι μέρος των εν λόγω αρνητικών εξελίξεων μπορεί να εξηγηθεί από την έντονη μείωση της κατανάλωσης, η οποία μειώθηκε κατά σχεδόν 40 % κατά την υπό εξέταση περίοδο, η περαιτέρω μείωση του μεριδίου αγοράς του κλάδου παραγωγής της Ένωσης (κατά 4 ποσοστιαίες μονάδες μεταξύ του 2007 και της ΠΕΕ) και η σταθερή αύξηση του μεριδίου αγοράς των εισαγωγών από την ΛΔΚ αποτελούν σαφή ένδειξη της αυξανόμενης πίεσης που δημιουργείται από τις κινεζικές εισαγωγές που αποτελούν αντικείμενο ντάμπινγκ. Λόγω του οιονεί μονοπωλίου που έχει ήδη επιτευχθεί από τις κινεζικές εισαγωγές στην αγορά της Ένωσης, οποιαδήποτε περαιτέρω αύξηση των κινεζικών εισαγωγών, επίσης λόγω των σημαντικά χαμηλών τιμών τους, μπορεί να μειώσει το επίπεδο χρησιμοποίησης της παραγωγής του κλάδου παραγωγής της Ένωσης κάτω από το ελάχιστο αναγκαίο για τη διασφάλιση της βιωσιμότητάς του. Ως προς αυτό, υπενθυμίζεται ότι δύο παραγωγοί της Ένωσης έχουν αναγκαστεί να παύσουν την παραγωγή τροχοφόρων φορείων κατά τη διάρκεια της υπό εξέτασης περιόδου, όπως ήδη αναφέρεται στην αιτιολογική σκέψη 47 παραπάνω.

               (60)

               Στις παρατηρήσεις του μετά την κοινοποίηση, ένας κινέζος παραγωγός-εξαγωγέας υποστήριξε ότι από ορισμένους δείκτες, όπως η παραγωγή, ο όγκος των πωλήσεων, η αποδοτικότητα, η χρησιμοποίηση της παραγωγικής ικανότητας, η απασχόληση, δεν προκύπτει στην πραγματικότητα καμία αρνητική εξέλιξη για τον κλάδο παραγωγής της Ένωσης. Ωστόσο, η εν λόγω εταιρεία είχε εξετάσει μόνο την εξέλιξη μεταξύ του 2009 και της ΠΕΕ, ενώ για την εκτίμηση της ζημίας πρέπει να εξεταστεί η συνολική εξέλιξη του κλάδου παραγωγής της Ένωσης κατά την υπό εξέταση περίοδο, δηλαδή μεταξύ του 2007 και της ΠΕΕ. Όπως εξηγείται παραπάνω (βλέπε αιτιολογικές σκέψεις 43 έως 49), όλοι οι δείκτες ζημίας που ανέφερε ο κινέζος εξαγωγέας εξελίχθηκαν αρνητικά κατά την υπό εξέταση περίοδο.

               (61)

               Επιπλέον, ο ίδιος εξαγωγέας ισχυρίστηκε ότι η Επιτροπή δεν έκανε διάκριση μεταξύ των ζημιογόνων επιπτώσεων που προκαλούνται από τις εισαγωγές με ντάμπινγκ και άλλων επιπτώσεων, ιδίως της πτώσης της ζήτησης εξαιτίας της οικονομικής κρίσης. Ωστόσο, ενώ είναι αλήθεια ότι η κατανάλωση της Ένωσης μειώθηκε κατά 40 % κατά την υπό εξέταση περίοδο, οι κινέζοι εξαγωγείς κατάφεραν να αποκτήσουν σημαντικά μερίδια αγοράς κατά την ίδια περίοδο σε βάρος του κλάδου παραγωγής της Ένωσης. Επιπλέον, όπως εξηγείται στην αιτιολογική σκέψη 58 ανωτέρω, υπενθυμίζεται ότι ο αντίκτυπος των εισαγωγών με ντάμπινγκ ήταν στην πραγματικότητα πιο ζημιογόνος κατά την περίοδο της χαμηλής ζήτησης.
               Συνεπώς συνάγεται το συμπέρασμα ότι, παρά την ύπαρξη μέτρων αντιντάμπινγκ, ο κλάδος παραγωγής της Ένωσης έχει υποστεί σημαντική ζημία στη διάρκεια της ΠΕΕ.

         5.   Αντίκτυπος των εισαγωγών που αποτελούν αντικείμενο ντάμπινγκ και άλλοι παράγοντες

   5.1.   Αντίκτυπος των εισαγωγών που αποτελούν αντικείμενο ντάμπινγκ

               (62)

               Παρά τη μείωση της κατανάλωσης στην Ευρωπαϊκή Ένωση κατά την υπό εξέταση περίοδο, ο όγκος των εισαγωγών από την εν λόγω χώρα δεν μειώθηκε με τον ίδιο ρυθμό, με αποτέλεσμα την περαιτέρω αύξηση του μεριδίου αγοράς των κινεζικών εισαγωγών. Ελλείψει συνεργασίας με τους κινέζους παραγωγούς-εξαγωγείς, η υποτιμολόγηση και η πώληση σε χαμηλότερες τιμές υπολογίστηκαν με βάση τα διαθέσιμα βέλτιστα πραγματικά περιστατικά, από ποικίλες πηγές πληροφόρησης, δηλαδή δεδομένα Eurostat, προσφορές από κινέζους παραγωγούς-εξαγωγείς που υπέβαλαν οι αιτούντες και τιμολόγια εξαγωγών που συλλέχθηκαν από τις τελωνειακές αρχές των κρατών μελών. Διαπιστώθηκε ότι οι εισαγωγές από την ενδιαφερόμενη χώρα ήταν τιμολογημένες σε τιμές σαφώς χαμηλότερες από τις τιμές του κλάδου παραγωγής της Ένωσης κατά ποσοστά μεταξύ 43 % και 78 %, αναλόγως προς τη χρησιμοποιούμενη πηγή πληροφοριών.

         5.2.   Εισαγωγές από άλλες χώρες

               (63)

               Οι εισαγωγές από άλλες χώρες βρίσκονται σε πολύ χαμηλό επίπεδο, το οποίο μειώθηκε ακόμη κατά 79 % μεταξύ του 2007 και της ΠΕΕ. Το μερίδιο αγοράς των εισαγωγών από άλλες χώρες μειώθηκε επίσης κατά τη διάρκεια της ΠΕΕ. Για λόγους εμπιστευτικότητας (δύο παραγωγοί αποτελούν τον κλάδο παραγωγής της Ένωσης) γνωστοποιούνται μόνον δείκτες παρακάτω.

                  Πίνακας 15

                           2007

                           2008

                           2009

                           ΠΕΕ

                              Όγκος εισαγωγών από άλλες χώρες (τεμάχια)

                              Δείκτης (2007 = 100)

                              100

                              60

                              6

                              21

                              Μερίδιο αγοράς των εισαγωγών από άλλες χώρες

                              Δείκτης (2007 = 100)

                              100

                              71

                              12

                              34

         6.   Συμπέρασμα

               (64)

               Όπως φαίνεται στην αιτιολογική σκέψη 41, οι εισαγωγές από την ενδιαφερόμενη χώρα αυξήθηκαν από άποψη μεριδίου αγοράς κατά την υπό εξέταση περίοδο, και αυτό παρά τη σημαντική μείωση της κατανάλωσης στην Ένωση. Αυτό αύξησε το μερίδιο αγοράς των κινεζικών εισαγωγών στο 83 % της κατανάλωσης στην Ένωση κατά τη διάρκεια της ΠΕΕ. Η αύξηση της πίεσης λόγω του όγκου των εισαγωγών, παρά τη γενική συρρίκνωση της ζήτησης, συνδυάστηκε με τις σημαντικά χαμηλότερες τιμές των κινεζικών εισαγωγών στην Ένωση, πράγμα το οποίο είχε ως αποτέλεσμα τη σημαντική μείωση των τιμών του κλάδου παραγωγής της Ένωσης. Συνάγεται, συνεπώς, το συμπέρασμα ότι υπάρχει αιτιώδης συνάφεια μεταξύ των εισαγωγών που αποτελούν αντικείμενο ντάμπινγκ από τη ΛΔΚ και της σημαντικής ζημίας που υπέστη ο κλάδος παραγωγής της Ένωσης κατά τη διάρκεια της ΠΕΕ.

         ΣΤ.   ΠΙΘΑΝΟΤΗΤΑ ΣΥΝΕΧΙΣΗΣ ΤΗΣ ΖΗΜΙΑΣ

   1.   Προκαταρκτικές παρατηρήσεις

               (65)

               Όπως έχει ήδη αναφερθεί, η επιβολή μέτρων αντιντάμπινγκ επέτρεψε στον κλάδο παραγωγής της Ένωσης να ανακάμψει μόνο ως έναν ορισμένο βαθμό από τη ζημία που υπέστη.

         2.   Πιθανή εξέλιξη των κινεζικών εξαγωγών σε περίπτωση κατάργησης των μέτρων

               (66)

               Όπως αναφέρθηκε στην αιτιολογική σκέψη 27 ανωτέρω, η ΛΔΚ διαθέτει τεράστια παραγωγική ικανότητα. Ήδη τα επίπεδα παραγωγής το 2008 και το 2009, δηλαδή 1,5 εκατ. μονάδες και 800 000 μονάδες αντίστοιχα, ήσαν περισσότερο από δύο φορές υψηλότερα από το επίπεδο παραγωγής του συνόλου της αγοράς της Ένωσης. Επιπλέον, μόνο ένα περιορισμένο τμήμα της κινεζικής παραγωγής (14 % το 2008 και 23 % το 2009) πωλήθηκε στην κινεζική εγχώρια αγορά. Απουσία μέτρων, επομένως, σημαντικές επιπλέον ποσότητες κινεζικών τροχοφόρων φορείων θα μπορούσαν να κατευθυνθούν στην αγορά της Ένωσης.

               (67)

               Όπως αναφέρεται παραπάνω στην αιτιολογική σκέψη 31, οι τιμές των κινεζικών εξαγωγών προς την ΕΕ κατά κανόνα ευθυγραμμίζονται προς τις μέσες τιμές των κινεζικών εξαγωγών προς όλες τις τρίτες χώρες. Ωστόσο, μπορούμε να συμπεράνουμε ότι τουλάχιστον ένα μέρος των κινεζικών εξαγωγών προς τρίτες χώρες εκτός της ΕΕ ή των ΗΠΑ (40 % των συνολικών εξαγωγών της Κίνας) θα μπορούσε ενδεχομένως να κατευθυνθεί προς την ΕΕ εάν καταργηθούν τα μέτρα. Μια τέτοια εξέλιξη είναι πιθανή όχι μόνο λόγω του ότι θα μπορούσαν να επιτευχθούν υψηλότερες τιμές απουσία μέτρων, αλλά κυρίως λόγω του κατακερματισμού των εν λόγω εξαγωγών προς τρίτες χώρες. Δεδομένης της σημασίας της αγοράς της Ένωσης και των ήδη εγκατεστημένων διαύλων πωλήσεων, θα ήταν πιο εύκολος ο χειρισμός ενός μόνον προορισμού εξαγωγών από ό,τι ο χειρισμός πλειόνων προορισμών σε διάφορες χώρες.

         3.   Συμπέρασμα

               (68)

               Από τα πορίσματα που αναφέρονται στις αιτιολογικές σκέψεις (66) και (67) ανωτέρω, συνάγεται το συμπέρασμα ότι υπάρχει πιθανότητα να συνεχιστεί η σημαντική ζημία που διαπιστώθηκε κατά τη διάρκεια της ΠΕΕ εάν καταργηθούν τα μέτρα. Αυτό είναι πιθανό να οδηγήσει σε περαιτέρω επιδείνωση της οικονομικής και δημοσιονομικής κατάστασης του κλάδου παραγωγής της Ένωσης, η οποία θα μπορούσε να θέσει σε κίνδυνο ακόμη και την ύπαρξή του μεσοπρόθεσμα.

         Ζ.   ΣΥΜΦΕΡΟΝ ΤΗΣ ΕΝΩΣΗΣ

   1.   Εισαγωγή

               (69)

               Σύμφωνα με το άρθρο 21 του βασικού κανονισμού, εξετάστηκε αν η παράταση των ισχυόντων μέτρων αντιντάμπινγκ είναι αντίθετη προς το συμφέρον της Ένωσης ως συνόλου. Ο καθορισμός του συμφέροντος της Ένωσης βασίστηκε στην εκτίμηση των διαφόρων επιμέρους συμφερόντων, δηλαδή των συμφερόντων του κλάδου παραγωγής της Ένωσης, των εισαγωγέων και των χρηστών.

               (70)

               Θα πρέπει να υπενθυμιστεί ότι, στην αρχική έρευνα, είχε κριθεί ότι η θέσπιση μέτρων δεν είναι αντίθετη προς το συμφέρον της Ένωσης. Επιπλέον, το γεγονός ότι η παρούσα έρευνα αποτελεί επανεξέταση, δηλαδή αναλύει μια κατάσταση στην οποία έχουν ήδη θεσπιστεί μέτρα αντιντάμπινγκ, επιτρέπει την εκτίμηση του τυχόν αδικαιολόγητου αρνητικού αντικτύπου που θα είχαν τα ισχύοντα μέτρα αντιντάμπινγκ για τα ενδιαφερόμενα μέρη.

               (71)

               Βάσει αυτών, εξετάστηκε επίσης κατά πόσον, παρά τα συμπεράσματα τα σχετικά με την πιθανότητα συνέχισης της ζημιογόνου πρακτικής ντάμπινγκ, θα μπορούσε να εξαχθεί σαφώς το συμπέρασμα ότι η διατήρηση της ισχύος των μέτρων στη συγκεκριμένη περίπτωση αντίκειται προς το συμφέρον της Ένωσης.

         2.   Συμφέρον του κλάδου παραγωγής της Ένωσης

               (72)

               Ο κλάδος παραγωγής της Ένωσης γνώρισε συνεχή μείωση του μεριδίου του στην αγορά, ενώ το μερίδιο αγοράς των εισαγωγών από την ενδιαφερόμενη χώρα αυξήθηκε σημαντικά κατά την υπό εξέταση περίοδο. Δύο από τους αρχικά τέσσερις παραγωγούς της Ένωσης έχουν παύσει την παραγωγή του προϊόντος που αποτελεί αντικείμενο της έρευνας. Επιπλέον, ο κλάδος παραγωγής της Ένωσης έχει υποστεί σημαντική ζημία κατά την υπό εξέταση περίοδο. Χωρίς την ύπαρξη των μέτρων, ο κλάδος παραγωγής της Ένωσης πιθανόν να βρισκόταν σε ακόμη χειρότερη κατάσταση.

         3.   Τα συμφέροντα των εισαγωγέων και των χρηστών

               (73)

               Κανένας από τους μη συνδεδεμένους εισαγωγείς και χρήστες από τους οποίους ζητήθηκε συνεργασία δεν προσφέρθηκε να συνεργαστεί. Υπενθυμίζεται περαιτέρω ότι, κατά την αρχική έρευνα, διαπιστώθηκε ότι ο αντίκτυπος της επιβολής των μέτρων δεν θα είναι σημαντικός για τους χρήστες. Παρά την εφαρμογή των μέτρων επί πέντε έτη, οι εισαγωγείς/χρήστες στην Ένωση εξακολούθησαν να προμηθεύονται το προϊόν, μεταξύ άλλων, από τη ΛΔΚ. Δεν προσκομίστηκε καμία ένδειξη για το ότι υπήρχαν δυσκολίες για την ανεύρεση άλλων προμηθευτών. Επιπλέον, υπενθυμίζεται ότι κατά την αρχική έρευνα οι συνεργαζόμενοι χρήστες παρέμειναν ουδέτεροι ως προς την επιβολή μέτρων και συνάχθηκε το συμπέρασμα ότι τα τροχοφόρα φορεία ήσαν ήσσονος σημασίας για τις επιχειρήσεις τους. Δεν διαπιστώθηκε καμία ένδειξη για το αντίθετο κατά τη διάρκεια της επανεξέτασης. Συνεπώς, συνάγεται το συμπέρασμα ότι η διατήρηση των μέτρων αντιντάμπινγκ δεν θα έχει σοβαρές επιπτώσεις στους εισαγωγείς/χρήστες στην Ένωση. Πράγματι, χωρίς τα μέτρα οι κινεζικές εισαγωγές που αποτελούν αντικείμενο ντάμπινγκ θα μπορούσαν να μονοπωλούν την αγορά τροχοφόρων φορείων της Ένωσης.

         4.   Συμπέρασμα

               (74)

               Με βάση τα ανωτέρω, δεν μπορεί να συναχθεί σαφώς το συμπέρασμα ότι η διατήρηση των ισχυόντων μέτρων αντιντάμπινγκ δεν θα ήταν προς το συμφέρον της Ένωσης.

         Η.   ΜΕΤΡΑ ΑΝΤΙΝΤΑΜΠΙΝΓΚ

               (75)

               Όλα τα μέρη ενημερώθηκαν για τα ουσιώδη πραγματικά περιστατικά και το σκεπτικό βάσει του οποίου επρόκειτο να προταθεί η διατήρηση της ισχύος των υφιστάμενων μέτρων. Επίσης, τους δόθηκε χρόνος να υποβάλουν παρατηρήσεις μετά την εν λόγω ενημέρωση. Οι παρατηρήσεις και τα σχόλια ελήφθησαν δεόντως υπόψη στις περιπτώσεις που κρίθηκε δικαιολογημένο.

               (76)

               Στις παρατηρήσεις του κατά την ενημέρωση, ο κλάδος παραγωγής της Ένωσης τόνισε ότι τα επίπεδα ντάμπινγκ και μείωσης των τιμών που διαπιστώθηκαν κατά την επανεξέταση ήσαν πολύ μεγαλύτερα από ό,τι κατά την αρχική έρευνα και ότι υπάρχει αυξανόμενη πίεση λόγω των κινεζικών εισαγωγών με ντάμπινγκ. Ο κλάδος παραγωγής της Ένωσης πρότεινε, κατά συνέπεια, να εξετάσει η Επιτροπή το ενδεχόμενο της επανεκτίμησης του επιπέδου των δασμών αντιντάμπινγκ. Λαμβάνοντας υπόψη τις παρατηρήσεις αυτές, καθώς και τα πορίσματα της επανεξέτασης, εξετάζεται η δυνατότητα έναρξης μιας πλήρους ενδιάμεσης επανεξέτασης ειδικά για το ντάμπινγκ.

               (77)

               Από τα ανωτέρω συνάγεται ότι, όπως προβλέπεται στο άρθρο 11 παράγραφος 2 του βασικού κανονισμού, τα μέτρα αντιντάμπινγκ που εφαρμόζονται στις εισαγωγές τροχοφόρων φορείων και των βασικών μερών τους καταγωγής ΛΔΚ θα πρέπει να διατηρηθούν. Υπενθυμίζεται ότι αυτά τα μέτρα συνίστανται σε δασμούς κατ’ αξίαν με συντελεστές που ποικίλλουν.

               (78)

               Υπενθυμίζεται ότι τα μέτρα που αποτελούν αντικείμενο της τρέχουσας επανεξέτασης επεκτάθηκαν με τον κανονισμό (ΕΚ) αριθ. 499/2009 στις εισαγωγές του ίδιου προϊόντος που αποστέλλονται από την Ταϊλάνδη, είτε δηλώνονται ως καταγωγής Ταϊλάνδης είτε όχι. Ως προς αυτό, δεν έχουν υποβληθεί νέα στοιχεία στο πλαίσιο της παρούσας επανεξέτασης. Κατά συνέπεια, ο οριστικός δασμός αντιντάμπινγκ ύψους 46,7 %, που εφαρμόζεται «για όλες τις άλλες εταιρείες» στις εισαγωγές καταγωγής ΛΔΚ θα πρέπει να επεκταθεί στις εισαγωγές του ίδιου προϊόντος που αποστέλλονται από την Ταϊλάνδη, είτε δηλώνονται ως καταγωγής Ταϊλάνδης είτε όχι.

               (79)

               Οι ατομικοί συντελεστές δασμού αντιντάμπινγκ των εταιρειών που καθορίζονται στον παρόντα κανονισμό εφαρμόζονται αποκλειστικά και μόνο στις εισαγωγές του υπό εξέταση προϊόντος, το οποίο παράγεται από τις εν λόγω εταιρείες και, συνεπώς, από τα αναφερόμενα συγκεκριμένα νομικά πρόσωπα. Στις εισαγωγές του υπό εξέταση προϊόντος που παράγεται από οποιαδήποτε άλλη εταιρεία, η οποία δεν κατονομάζεται ρητώς στο διατακτικό του παρόντος κανονισμού με την επωνυμία και τη διεύθυνσή της, συμπεριλαμβανομένων των οντοτήτων που συνδέονται με τις εταιρείες που κατονομάζονται ρητώς, δεν μπορούν να εφαρμοστούν οι εν λόγω συντελεστές αλλά ο δασμολογικός συντελεστής που ισχύει για «όλες τις άλλες εταιρείες».

               (80)

               Οποιαδήποτε αίτηση για την εφαρμογή των ως άνω ατομικών συντελεστών δασμού αντιντάμπινγκ των εταιρειών (π.χ. λόγω αλλαγής επωνυμίας της οντότητας ή μετά τη σύσταση νέων οντοτήτων παραγωγής ή πωλήσεων) θα πρέπει να υποβληθεί αμέσως στην Επιτροπή (8) μαζί με όλα τα στοιχεία σχετικά, ιδίως με κάθε τροποποίηση των δραστηριοτήτων της εταιρείας που έχουν σχέση με την παραγωγή και τις εγχώριες και εξαγωγικές πωλήσεις, η οποία συνδέεται, για παράδειγμα, με αυτή την αλλαγή επωνυμίας ή τη σύσταση των νέων οντοτήτων παραγωγής και πωλήσεων. Εφόσον κρίνεται σκόπιμο, ο κανονισμός θα τροποποιηθεί στη συνέχεια αναλόγως, με την ενημέρωση του καταλόγου των εταιρειών στις οποίες εφαρμόζεται ατομικός συντελεστής δασμού,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   1.   Επιβάλλεται οριστικός δασμός αντιντάμπινγκ στις εισαγωγές τροχοφόρων φορείων και των βασικών μερών τους, δηλαδή των βάσεων και των υδραυλικών συστημάτων τους, που κατατάσσονται στους κωδικούς ΣΟ ex 8427 90 00 (κωδικοί TARIC 8427900011 και 8427900019) και ex 8431 20 00 (κωδικοί TARIC 8431200011 και 8431200019), καταγωγής Λαϊκής Δημοκρατίας της Κίνας. Για τους σκοπούς του παρόντος κανονισμού, ως τροχοφόρα φορεία ορίζονται τροχοφόρα φορεία με περόνες ανύψωσης για το χειρισμό παλετών, τα οποία έχουν σχεδιαστεί έτσι ώστε να ωθούνται, να έλκονται ή να οδηγούνται με το χέρι επί ομαλής, επίπεδης, σκληρής επιφάνειας από πεζό χειριστή που χρησιμοποιεί αρθρωτό βραχίονα. Τα τροχοφόρα φορεία προβλέπονται μόνον για την ανύψωση φορτίου, με τη μόχλευση του βραχίονα, σε ύψος επαρκές για τη μεταφορά του φορτίου και δεν προορίζονται για οιεσδήποτε άλλες πρόσθετες λειτουργίες ή χρήσεις, όπως, για παράδειγμα: i) τη μετακίνηση και την ανύψωση φορτίων έτσι ώστε να τοποθετούνται υψηλότερα ή να συμβάλλουν στην αποθήκευση φορτίων (παλετοφόρα ανυψωτικά), ii) τη στοίβαξη μιας παλέτας επάνω στην άλλη (περονοφόρα ανυψωτικά), iii) την ανύψωση φορτίου σε επίπεδο εργασίας (ψαλιδωτά ανυψωτικά) ή iv) την ανύψωση και το ζύγισμα φορτίων (ζυγοί φορτηγών).
   2.   Ο συντελεστής του οριστικού δασμού αντιντάμπινγκ που εφαρμόζεται στην καθαρή τιμή «ελεύθερο στα σύνορα της Ένωσης», πριν από την επιβολή δασμού, για τα προϊόντα που περιγράφονται στην παράγραφο 1 και παράγονται από τις εταιρείες που απαριθμούνται κατωτέρω, καθορίζεται ως εξής:

               Εταιρεία

               Συντελεστής δασμού
               (%)

               Πρόσθετοςκωδικός TARIC

               Ningbo Liftstar Material Transport Equipment Factory, Zhouyi Village, Zhanqi Town, Yin Zhou District, Ningbo City, Zhejiang Province, 315144, ΛΔΚ

               32,2

               A600

               Ningbo Ruyi Joint Stock Co. Ltd, 656 North Taoyuan Road, Ninghai, Zhejiang Province, 315600, ΛΔΚ

               28,5

               A601

               Ningbo Tailong Machinery Co. Ltd, Economic Developing Zone, Ninghai, Ningbo City, Zhejiang Province, 315600, ΛΔΚ

               39,9

               A602

               Zhejiang Noblelift Equipment Joint Stock Co. Ltd, 58, Jing Yi Road, Economy Development Zone, Changxin, Zhejiang Province, 313100, ΛΔΚ

               7,6

               A603

               Όλες οι άλλες εταιρείες

               46,7

               A999

         3.   Ο οριστικός δασμός αντιντάμπινγκ που εφαρμόζεται σε «όλες τις άλλες εταιρείες», όπως αναφέρεται στην παράγραφο 2, επεκτείνεται στις εισαγωγές τροχοφόρων φορείων και των βασικών μερών τους, δηλαδή βάσεων και υδραυλικών συστημάτων, όπως ορίζονται στην παράγραφο 1, που κατατάσσονται επί του παρόντος στους κωδικούς ΣΟ ex 8427 90 00 και ex 8431 20 00 (κωδικοί TARIC 8427900011 και 8431200011) και αποστέλλονται από την Ταϊλάνδη, είτε δηλώνονται ως καταγωγής Ταϊλάνδης είτε όχι.
   4.   Με την επιφύλαξη τυχόν διαφορετικής ρύθμισης, εφαρμόζονται οι διατάξεις που ισχύουν για τους τελωνειακούς δασμούς.
   Άρθρο 2
   Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Λουξεμβούργο, 10 Οκτωβρίου 2011.

            Για το Συμβούλιο

            Ο Πρόεδρος

         A. KRASZEWSKI

      (1)  ΕΕ L 343 της 22.12.2009, σ. 51.

      (2)  ΕΕ L 189 της 21.7.2005, σ. 1.

      (3)  ΕΕ L 192 της 19.7.2008, σ. 1.

      (4)  ΕΕ L 151 της 16.6.2009, σ. 1.

      (5)  ΕΕ C 70 της 19.3.2010, σ. 29.

      (6)  ΕΕ C 196 της 20.7.2010, σ. 15.

      (7)  Δεδομένα από την Eurostat. Το 2007 και το 2008 ένα μέρος των κινεζικών προϊόντων δηλώθηκαν ως ταϊλανδικής καταγωγής, μέχρι την επιβολή μέτρων κατά της καταστρατήγησης στις εισαγωγές από την Ταϊλάνδη το 2008. Συνεπώς, οι εισαγωγές από την Ταϊλάνδη προστέθηκαν στις εισαγωγές από την ενδιαφερόμενη χώρα, επηρεάζοντας ελαφρώς τα δεδομένα του 2007 και του 2008 στον παραπάνω πίνακα 2.

      (8)  Ευρωπαϊκή Επιτροπή, Γενική Διεύθυνση Εμπορίου, Διεύθυνση Η, 1049 Βρυξέλλες, ΒΕΛΓΙΟ.


title: Εκτελεστικός κανονισμός (EE) 2015/548 του Συμβουλίου, της 7ης Απριλίου 2015 , για την εφαρμογή του κανονισμού (ΕΕ) αριθ. 359/2011 για περιοριστικά μέτρα κατά ορισμένων προσώπων, οντοτήτων και οργανισμών λόγω της κατάστασης στο Ιράν

text:
               8.4.2015

               EL

               Επίσημη Εφημερίδα της Ευρωπαϊκής Ένωσης

               L 92/1

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (EE) 2015/548 ΤΟΥ ΣΥΜΒΟΥΛΊΟΥ
   της 7ης Απριλίου 2015
   για την εφαρμογή του κανονισμού (ΕΕ) αριθ. 359/2011 για περιοριστικά μέτρα κατά ορισμένων προσώπων, οντοτήτων και οργανισμών λόγω της κατάστασης στο Ιράν
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση,
   Έχοντας υπόψη τον κανονισμό (ΕΕ) αριθ. 359/2011 του Συμβουλίου, της 12ης Απριλίου 2011, για περιοριστικά μέτρα κατά ορισμένων προσώπων, οντοτήτων και οργανισμών λόγω της κατάστασης στο Ιράν (1) και ιδίως το άρθρο 12 παράγραφος 1,
   Εκτιμώντας τα ακόλουθα:

               (1)

               Στις 12 Απριλίου 2011, το Συμβούλιο εξέδωσε τον κανονισμό (ΕΕ) αριθ. 359/2011.

               (2)

               Αφού επανεξέτασε την απόφαση του Συμβουλίου 2011/235/ΚΕΠΠΑ (2), το Συμβούλιο κατέληξε στο συμπέρασμα ότι τα περιοριστικά αυτά μέτρα θα πρέπει να παραταθούν μέχρι τις 13 Απριλίου 2016.

               (3)

               Επίσης το Συμβούλιο κατέληξε στο συμπέρασμα ότι οι καταχωρίσεις που αφορούν ορισμένα πρόσωπα και μία οντότητα οι οποίες περιλαμβάνονται στο παράρτημα I του κανονισμού (ΕΕ) αριθ. 359/2011 πρέπει να ενημερωθούν.

               (4)

               Επιπλέον, δεν συντρέχει πλέον λόγος να παραμείνουν δύο πρόσωπα στον κατάλογο προσώπων και οντοτήτων που υπόκεινται σε περιοριστικά μέτρα, ως έχει στο παράρτημα I του κανονισμού (ΕΕ) αριθ. 359/2011.

               (5)

               Πέραν αυτού, μία καταχώριση που αφορά ένα πρόσωπο το οποίο περιλαμβάνεται ήδη στο παράρτημα I του κανονισμού (ΕΕ) αριθ. 359/2011 πρέπει να διαγραφεί.

               (6)

               Το παράρτημα I του κανονισμού (ΕΕ) αριθ. 359/2011 πρέπει να τροποποιηθεί αναλόγως,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα I του κανονισμού (ΕΕ) αριθ. 359/2011 του Συμβουλίου τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την ημερομηνία που ακολουθεί τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 7 Απριλίου 2015.

            Για το Συμβούλιο

            Ο Πρόεδρος

         E. RINKĒVIČS

      (1)  ΕΕ L 100 της 14.4.2011, σ. 1.

      (2)  Απόφαση 2011/235/ΚΕΠΠΑ του Συμβουλίου, της 12ης Απριλίου 2011, για περιοριστικά μέτρα κατά ορισμένων προσώπων και οντοτήτων λόγω της κατάστασης στο Ιράν (ΕΕ L 100 της 14.4.2011, σ. 51).

      ΠΑΡΑΡΤΗΜΑ

                  1.

                  Οι καταχωρίσεις για τα ακόλουθα πρόσωπα διαγράφονται από τον κατάλογο του παραρτήματος I του κανονισμού (ΕΕ) αριθ. 359/2011 του Συμβουλίου:

                              42.

                              HEYDARI Nabiollah

                              70.

                              REZVANI Gholomani

                              72.

                              ELAHI Mousa Khalil

                  2.

                  Οι καταχωρίσεις για τα κάτωθι πρόσωπα και την οντότητα που περιλαμβάνονται στο παράρτημα I του κανονισμού (ΕΚ) αριθ. 359/2011 του Συμβουλίου αντικαθίστανται από τα κατωτέρω:

                     Πρόσωπα

                              Ονοματεπώνυμο

                              Αναγνωριστικά στοιχεία

                              Λόγοι

                              Ημερομηνία καταχώρισης

                              10.

                              RADAN Ahmad-Reza

                              ΤΟΠΟΣ ΓΕΝ.: Ισπαχάν (Ιράν) — ΗΜΕΡ/ΝΙΑ ΓΕΝ.: 1963

                              Επικεφαλής του Κέντρου Στρατηγικών Σπουδών της Αστυνομίας, πρώην Αναπληρωτής Αρχηγός της Εθνικής Αστυνομίας του Ιράν μέχρι τον Ιούνιο του 2014. Ως Αναπληρωτής Αρχηγός της Εθνικής Αστυνομίας από το 2008, ο Radan ήταν υπεύθυνος για ξυλοδαρμούς, δολοφονίες και αυθαίρετες συλλήψεις και κρατήσεις διαδηλωτών από τις αστυνομικές δυνάμεις.

                              12.4.2011

                              13.

                              TAEB Hossein

                              ΤΟΠΟΣ ΓΕΝ.: Τεχεράνη — ΗΜΕΡ/ΝΙΑ ΓΕΝ.: 1963

                              Αναπληρωτής Διοικητής του IRGC για τις μυστικές πληροφορίες. Πρώην Διοικητής των δυνάμεων Basij (έως τον Οκτώβριο του 2009). Δυνάμεις υπό την εξουσία του συμμετείχαν σε μαζικούς ξυλοδαρμούς, δολοφονίες, κρατήσεις και βασανισμούς ειρηνικών διαδηλωτών.

                              12.4.2011

                              14.

                              SHARIATI Seyeed Hassan

                              Πρώην επικεφαλής των δικαστικών αρχών της Mashhad (έως τον Ιανουάριο του 2014). Πιθανόν την περίοδο αυτή να βρίσκεται σε εξέλιξη η μετάθεσή του σε άλλη θέση. Υπό την εποπτεία του διεξήχθησαν δίκες με συνοπτικές διαδικασίες και κεκλεισμένων των θυρών, χωρίς σεβασμό των βασικών δικαιωμάτων των κατηγορουμένων και βάσει ομολογιών που αποσπάσθηκαν κατόπιν πίεσης και βασανισμού. Δεδομένου ότι υπήρξε μαζική έκδοση αποφάσεων εκτέλεσης, εκδόθηκαν αποφάσεις καταδίκης σε θάνατο χωρίς να τηρηθούν οι διαδικασίες της δίκαιης δίκης.

                              12.4.2011

                              15.

                              DORRI- NADJAFABADI Ghorban-Ali

                              ΤΟΠΟΣ ΓΕΝ.: Najafabad (Ιράν) — ΗΜΕΡ/ΝΙΑ ΓΕΝ.: 1945

                              Μέλος της Συνέλευσης των Εμπειρογνωμόνων και εκπρόσωπος του Ανώτατου Ηγέτη στην επαρχία Markazi («Κεντρική»). Πρώην Γενικός Εισαγγελέας του Ιράν (έως τον Σεπτέμβριο του 2009) και πρώην υπουργός Πληροφοριών επί προεδρίας Khatami.
                              Ως Γενικός Εισαγγελέας του Ιράν, διέταξε και επέβλεψε τη διεξαγωγή εικονικών δικών μετά τις πρώτες μετεκλογικές διαμαρτυρίες, στις οποίες οι κατηγορούμενοι στερήθηκαν τα δικαιώματά τους, όπως αυτό της συνδρομής δικηγόρου. Ευθύνεται επίσης για τα κρούσματα κακοποίησης στο Kahrizak.

                              12.4.2011

                              16.

                              HADDAD Hassan (άλλως: Hassan ZAREH DEHNAVI)

                              Πρώην δικαστής, Επαναστατικό Δικαστήριο της Τεχεράνης, τμήμα 26. Ήταν υπεύθυνος για τις υποθέσεις κράτησης που σχετίζονταν με τις μετεκλογικές κρίσεις και συχνά απειλούσε τις οικογένειες των κρατουμένων για να εξασφαλίσει τη σιωπή τους. Συνέβαλε σημαντικά στην έκδοση ενταλμάτων κράτησης στο Κέντρο Κράτησης Kahrizak. Τον Νοέμβριο του 2014 αναγνωρίστηκε επισήμως από τις ιρανικές αρχές ο ρόλος που έπαιξε στον θάνατο κρατουμένων.

                              12.4.2011

                              18.

                              HEYDARIFAR Ali-Akbar

                              Πρώην δικαστής, Επαναστατικό Δικαστήριο της Τεχεράνης. Συμμετείχε σε δίκες διαδηλωτών. Εξετάσθηκε από τις δικαστικές αρχές σχετικά με τα περιστατικά κακοποίησης στο Kahrizak. Συνέβαλε σημαντικά στην έκδοση ενταλμάτων κράτησης στο Κέντρο Κράτησης Kahrizak. Τον Νοέμβριο του 2014 αναγνωρίστηκε επισήμως από τις ιρανικές αρχές ο ρόλος που έπαιξε στον θάνατο κρατουμένων.

                              12.4.2011

                              19.

                              JAFARI- DOLATABADI Abbas

                              ΤΟΠΟΣ ΓΕΝ.: Yazd (Ιράν) — ΗΜΕΡ/ΝΙΑ ΓΕΝ.: 1953

                              Γενικός Εισαγγελέας της Τεχεράνης από τον Αύγουστο του 2009. Το Γραφείο του Dolatabadi παρέπεμψε σε δίκη πολλούς διαδηλωτές, μεταξύ αυτών άτομα που συμμετείχαν στις διαδηλώσεις την Ημέρα της Ashura, τον Δεκέμβριο του 2009. Διέταξε να κλείσει το γραφείο του κ. Karroubi τον Σεπτέμβριο του 2009 και να συλληφθούν αρκετοί μεταρρυθμιστές πολιτικοί. Έθεσε σε απαγόρευση δύο μεταρρυθμιστικά πολιτικά κόμματα τον Ιούνιο του 2010. Το γραφείο του απήγγειλε σε διαδηλωτές την κατηγορία του Muharebeh, ή μίσους κατά του Θεού, που επισύρει τη θανατική ποινή και δεν εξασφάλισε δίκαιη δίκη σε όσους αντιμετώπιζαν την ποινή αυτή. Επίσης, το γραφείο του έθεσε στο στόχαστρο και συνέλαβε μεταρρυθμιστές, υπερασπιστές των ανθρωπίνων δικαιωμάτων και εργαζόμενους στα μέσα ενημέρωσης στο πλαίσιο ευρείας καταστολής με στόχο την αντιπολίτευση.

                              20.

                              MOGHISSEH Mohammad (άλλως: NASSERIAN)

                              Δικαστής, πρόεδρος του Επαναστατικού Δικαστηρίου της Τεχεράνης, τμήμα 28. Έχει ασχοληθεί με υποθέσεις που ακολούθησαν τις εκλογές. Επέβαλε ποινές μακροχρόνιας κάθειρξης στο πλαίσιο άδικων δικών σε κοινωνικούς και πολιτικούς ακτιβιστές και δημοσιογράφους και αρκετές θανατικές ποινές σε διαδηλωτές και κοινωνικούς και πολιτικούς ακτιβιστές.

                              12.4.2011

                              21.

                              MOHSENI-EJEI Gholam-Hossein

                              ΤΟΠΟΣ ΓΕΝ.: Ejiyeh — ΗΜΕΡ/ΝΙΑ ΓΕΝ.: 1956 περίπου

                              Γενικός Εισαγγελέας του Ιράν από τον Σεπτέμβριο του 2009, εκπρόσωπος των δικαστικών αρχών και πρώην υπουργός Πληροφοριών κατά τις εκλογές του 2009. Στη διάρκεια της θητείας του ως Υπουργού Πληροφοριών κατά τις εκλογές, μυστικοί πράκτορες υπό τις εντολές του ήταν υπεύθυνοι για την κράτηση, τον βασανισμό και την απόσπαση ψευδών ομολογιών κατόπιν πιέσεως από εκατοντάδες ακτιβιστές, δημοσιογράφους, αντιφρονούντες και μεταρρυθμιστές πολιτικούς. Επίσης, πολιτικά πρόσωπα εξαναγκάστηκαν σε ψευδείς ομολογίες, στο πλαίσιο απάνθρωπων ανακρίσεων που περιλάμβαναν βασανισμό, κακοποίηση, εκβιασμό και απειλές κατά μελών της οικογένειάς τους.

                              12.4.2011

                              22.

                              MORTAZAVI Said

                              ΤΟΠΟΣ ΓΕΝ.: Meybod, Yazd (Ιράν) — ΗΜΕΡ/ΝΙΑ ΓΕΝ.: 1967

                              Πρώην Γενικός Εισαγγελέας της Τεχεράνης (έως τον Αύγουστο του 2009).
                              Ως Γενικός Εισαγγελέας της Τεχεράνης, εξέδωσε γενική διαταγή για την κράτηση εκατοντάδων ακτιβιστών, δημοσιογράφων και σπουδαστών. Σύμφωνα με κοινοβουλευτική έρευνα τον Ιανουάριο του 2010 θεωρήθηκε άμεσα υπεύθυνος για την κράτηση τριών ατόμων τα οποία στη συνέχεια βρήκαν τον θάνατο ενώ βρίσκονται υπό κράτηση. Τέθηκε σε διαθεσιμότητα τον Αύγουστο του 2010 έπειτα από έρευνα των ιρανικών δικαστικών αρχών σχετικά με την ανάμειξή του στον θάνατο τριών ανδρών οι οποίοι κρατούνταν με εντολή του μετά τις εκλογές. Τον Νοέμβριο του 2014 αναγνωρίστηκε επισήμως από τις ιρανικές αρχές ο ρόλος που έπαιξε στον θάνατο κρατουμένων.

                              12.4.2011

                              23.

                              PIR-ABASSI Abbas

                              Δικαστής, Επαναστατικό Δικαστήριο της Τεχεράνης, τμήμα 26. Υπεύθυνος για τις μετεκλογικές υποθέσεις. Επέβαλε ποινές μακροχρόνιας κάθειρξης στο πλαίσιο άδικων δικών σε υπερασπιστές των ανθρωπίνων δικαιωμάτων και αρκετές θανατικές ποινές σε διαδηλωτές.

                              12.4.2011

                              28.

                              YASAGHI Ali-Akbar

                              Δικαστής του Ανώτατου Δικαστηρίου. Πρώην πρόεδρος δικαστηρίου, Επαναστατικό Δικαστήριο της Mashhad. Υπό τη δικαιοδοσία του διεξήχθησαν δίκες με συνοπτικές διαδικασίες και κεκλεισμένων των θυρών, χωρίς σεβασμό των βασικών δικαιωμάτων των κατηγορουμένων. Δεδομένου ότι υπήρξε μαζική έκδοση αποφάσεων εκτέλεσης, εκδόθηκαν αποφάσεις καταδίκης σε θάνατο χωρίς να τηρηθούν οι διαδικασίες της δίκαιης δίκης.

                              12.4.2011

                              30.

                              ESMAILI Gholam-Hossein

                              Επικεφαλής των δικαστικών αρχών της Τεχεράνης. Πρώην Αρχηγός της Οργάνωσης Φυλακών του Ιράν. Υπό αυτή την ιδιότητα, ήταν συνεργός στις μαζικές κρατήσεις πολιτικών διαδηλωτών και κάλυπτε την κατάχρηση εξουσίας στο σωφρονιστικό σύστημα.

                              12.4.2011

                              34.

                              AKBARSHAHI Ali-Reza

                              Γενικός Διευθυντής της Κεντρικής Διοίκησης Καταπολέμησης των Ναρκωτικών του Ιράν. Πρώην Διοικητής της αστυνομίας της Τεχεράνης. Υπό την ηγεσία του οι αστυνομικές δυνάμεις ήταν υπεύθυνες για τη χρήση εξωδικαστικής βίας έναντι υπόπτων κατά τη σύλληψη και την κράτηση πριν από τη δίκη. Επίσης η αστυνομία της Τεχεράνης συμμετείχε σε επιδρομές στους κοιτώνες του πανεπιστημίου της Τεχεράνης τον Ιούνιο του 2009, κατά τις οποίες, σύμφωνα με επιτροπή της ιρανικής βουλής (Majlis), περισσότεροι από 100 φοιτητές τραυματίστηκαν από την αστυνομία και τις δυνάμεις Basiji.

                              10.10.2011

                              36.

                              AVAEE Seyyed Ali-Reza (άλλως: AVAEE Seyyed Alireza)

                              Σύμβουλος του Πειθαρχικού Συμβουλίου Δικαστών από τον Απρίλιο του 2014. Πρώην πρόεδρος των δικαστικών αρχών της Τεχεράνης. Υπό αυτή την ιδιότητα, είναι υπεύθυνος για παραβιάσεις των ανθρωπίνων δικαιωμάτων, αυθαίρετες συλλήψεις, στερήσεις δικαιωμάτων των κρατουμένων και αύξηση του αριθμού των εκτελέσεων.

                              10.10.2011

                              37.

                              BANESHI Jaber

                              Σύμβουλος των δικαστικών αρχών του Ιράν. Πρώην εισαγγελέας του Shiraz (έως το 2012). Υπεύθυνος για την αυξημένη και υπερβολική χρήση της θανατικής ποινής με την επιβολή δεκάδων σχετικών αποφάσεων. Εισαγγελέας στην υπόθεση της βομβιστικής επίθεσης στο Shiraz το 2008, την οποία χρησιμοποίησε το καθεστώς για να καταδικάσει σε θάνατο αρκετούς αντιπάλους του.

                              10.10.2011

                              40.

                              HABIBI Mohammad Reza

                              Αναπληρωτής εισαγγελέας του Ισπαχάν. Συμμετείχε σε διαδικασίες κατά τις οποίες στερήθηκε από τους κατηγορούμενους το δικαίωμα δίκαιης δίκης — όπως η περίπτωση του Abdollah Fathi, ο οποίος εκτελέστηκε τον Μάιο του 2011, αφού ο Habibi του στέρησε το δικαίωμα να καταθέσει και αγνόησε τα ζητήματα ψυχικής υγείας κατά τη δίκη του τον Μάρτιο του 2010. Ως εκ τούτου, ενέχεται σε σοβαρή παραβίαση του δικαιώματος δίκαιης δίκης, συμβάλλοντας στην αυξημένη και υπερβολική χρήση της θανατικής ποινής και στη ραγδαία αύξηση του αριθμού των εκτελέσεων από την αρχή του 2011.

                              10.10.2011

                              41.

                              HEJAZI Mohammad

                              ΤΟΠΟΣ ΓΕΝ.: Ισπαχάν — ΗΜΕΡ/ΝΙΑ ΓΕΝ.: 1956

                              Αναπληρωτής αρχηγός των ενόπλων δυνάμεων· έπαιξε βασικό ρόλο στον εκφοβισμό και τις απειλές κατά των «εχθρών» του Ιράν και στον βομβαρδισμό ιρακινών κουρδικών χωριών. Πρώην επικεφαλής του Σώματος Sarollah του IRGC στην Τεχεράνη και πρώην επικεφαλής των δυνάμεων Basij, έπαιξε κεντρικό ρόλο στην καταστολή των διαμαρτυριών μετά τις εκλογές.

                              10.10.2011

                              47.

                              KHALILOLLAHI Moussa (άλλως: KHALILOLLAHI Mousa, ELAHI Mousa Khalil)

                              Εισαγγελέας του Tabriz (Ταυρίδα). Ενεπλάκη στην υπόθεση της Sakineh Mohammadi-Ashtiani και ενέχεται σε σοβαρές παραβιάσεις του δικαιώματος δίκαιης δίκης.

                              10.10.2011

                              48.

                              MAHSOULI Sadeq (άλλως: MAHSULI, Sadeq)

                              ΤΟΠΟΣ ΓΕΝ.: Oroumieh (Ιράν) — ΗΜΕΡ/ΝΙΑ ΓΕΝ.: 1959/60

                              Σύμβουλος του Mahmoud Ahmadinejad, πρώην Προέδρου και πλέον μέλους του Συμβουλίου Νομοθετικών Ζητημάτων, και μέλος του «Μετώπου της Επιμονής». Υπουργός Κοινωνικής Πρόνοιας και Κοινωνικής Ασφάλισης μεταξύ 2009 και 2011. Υπουργός Εσωτερικών έως τον Αύγουστο του 2009. Υπό αυτή του την ιδιότητα, είχε εξουσία επί του συνόλου των αστυνομικών δυνάμεων, των πρακτόρων ασφαλείας και των μυστικών αστυνομικών του Υπουργείου Εσωτερικών. Δυνάμεις υπό τις διαταγές του εξαπέλυσαν επιθέσεις στους κοιτώνες του πανεπιστημίου της Τεχεράνης στις 14 Ιουνίου 2009 και υπέβαλαν σε βασανιστήρια φοιτητές στο υπόγειο του υπουργείου (διαβόητο επίπεδο 4 του υπογείου). Άλλοι αντιφρονούντες έγιναν αντικείμενο βάναυσης μεταχείρισης στο κέντρο κράτησης Kahrizak, το οποίο διευθύνει η αστυνομία υπό τον έλεγχο του Mahsouli.

                              10.10.2011

                              49.

                              MALEKI Mojtaba

                              Εισαγγελέας του Kermanshah. Έπαιξε ρόλο στη δραματική αύξηση της επιβολής θανατικών ποινών στο Ιράν, μεταξύ άλλων χειριζόμενος τις υποθέσεις επτά καταδικασθέντων για εμπόριο ναρκωτικών, οι οποίοι απαγχονίστηκαν την ίδια ημέρα (3 Ιανουαρίου 2010) στις κεντρικές φυλακές του Kermanshah.

                              10.10.2011

                              52.

                              KHODAEI SOURI Hojatollah

                              ΤΟΠΟΣ ΓΕΝ.: Selseleh (Ιράν) — ΗΜΕΡ/ΝΙΑ ΓΕΝ.: 1964

                              Μέλος της Επιτροπής Εθνικής Ασφάλειας και Εξωτερικής Πολιτικής. Βουλευτής της επαρχίας Lorestan. Μέλος της κοινοβουλευτικής επιτροπής Εξωτερικής Πολιτικής και Πολιτικής Ασφάλειας. Πρώην διευθυντής της φυλακής του Evin έως το 2012. Όσο ήταν διευθυντής της φυλακής του Evin ο Souri, τα βασανιστήρια αποτελούσαν συνηθισμένη πρακτική. Στην πτέρυγα 209 κρατούνταν πολλοί ακτιβιστές εξαιτίας της ειρηνικής δράσης τους κατά της κυβέρνησης.

                              10.10.2011

                              53.

                              TALA Hossein (άλλως: TALA Hosseyn)

                              Ιρανός βουλευτής. Πρώην Γενικός Κυβερνήτης («Farmandar») της επαρχίας της Τεχεράνης έως τον Σεπτέμβριο του 2010, υπεύθυνος για την παρέμβαση των αστυνομικών δυνάμεων και συνεπώς για την καταστολή διαδηλώσεων.
                              Βραβεύτηκε τον Δεκέμβριο του 2010 για τον ρόλο του στην καταστολή μετά τις εκλογές.

                              10.10.2011

                              54.

                              TAMADDON Morteza (άλλως: TAMADON Morteza)

                              ΤΟΠΟΣ ΓΕΝ.: Shahr Kord-Ισπαχάν — ΗΜΕΡ/ΝΙΑ ΓΕΝ.: 1959

                              Επικεφαλής του Συμβουλίου Δημόσιας Ασφάλειας της επαρχίας της Τεχεράνης. Πρώην Γενικός Κυβερνήτης της επαρχίας της Τεχεράνης του IRGC.
                              Υπό την ιδιότητά του ως κυβερνήτη και επικεφαλής του Συμβουλίου Δημόσιας Ασφάλειας της επαρχίας της Τεχεράνης, φέρει τη γενική ευθύνη για όλες τις δράσεις καταστολής του IRGC στην επαρχία της Τεχεράνης, μεταξύ άλλων την καταστολή των πολιτικών διαμαρτυριών από τον Ιούνιο του 2009.

                              10.10.2011

                              57.

                              HAJMOHAM- MADI Aziz

                              Δικαστής του Επαρχιακού Ποινικού Δικαστηρίου της Τεχεράνης. Πρώην δικαστής του τμήματος 1 του δικαστηρίου του Evin. Χειρίστηκε πολλές υποθέσεις κατά αντιφρονούντων, μεταξύ άλλων αυτή κατά του Abdol-Reza Ghanbari, καθηγητή ο οποίος συνελήφθη τον Ιανουάριο του 2010 και καταδικάστηκε σε θάνατο για την πολιτική του δράση. Το πρωτοδικείο του Evin συστάθηκε εντός της φυλακής του Evin, γεγονός που δέχτηκε με ικανοποίηση ο Jafari Dolatabadi τον Μάρτιο του 2010. Στη συγκεκριμένη φυλακή ορισμένοι κατηγορούμενοι κρατήθηκαν, κακοποιήθηκαν και αναγκάστηκαν να προβούν σε ψευδείς ομολογίες.

                              10.10.2011

                              59.

                              BAKHTIARI Seyyed Morteza

                              ΤΟΠΟΣ ΓΕΝ.: Mashad (Ιράν) — ΗΜΕΡ/ΝΙΑ ΓΕΝ.: 1952

                              Αναπληρωτής Γενικός Εισαγγελέας, υπεύθυνος για πολιτικά ζητήματα και θέματα ασφάλειας. Πρώην υπουργός Δικαιοσύνης από το 2009 ως το 2013.
                              Στη διάρκεια της θητείας του στο υπουργείο Δικαιοσύνης, οι συνθήκες στις ιρανικές φυλακές ήταν κατά πολύ χειρότερες από ό,τι είναι αποδεκτό διεθνώς και η κακομεταχείριση των κρατουμένων ήταν διαδεδομένη. Πέραν αυτού ο Bakhtiari έπαιξε αποφασιστικό ρόλο στον εκφοβισμό και την παρενόχληση της ιρανικής διασποράς, ανακοινώνοντας τη σύσταση ειδικού δικαστηρίου για τους Ιρανούς που ζουν εκτός της χώρας. Επίσης ήταν υπεύθυνος για τη ραγδαία αύξηση του αριθμού των εκτελέσεων στο Ιράν, συμπεριλαμβανομένων μυστικών εκτελέσεων που δεν ανακοινώθηκαν από την κυβέρνηση και εκτελέσεων για εγκλήματα σχετικά με ναρκωτικά.

                              10.10.2011

                              60.

                              HOSSEINI Δρ Mohammad (άλλως: HOSSEYNI, Δρ Seyyed Mohammad· Seyed, Sayyed και Sayyid)

                              ΤΟΠΟΣ ΓΕΝ.: Rafsanjan, Kerman — ΗΜΕΡ/ΝΙΑ ΓΕΝ.: 1961

                              Σύμβουλος του Mahmoud Ahmadinejad, πρώην Προέδρου και πλέον μέλους του Συμβουλίου Νομοθετικών Ζητημάτων. Πρώην υπουργός Πολιτισμού και Ισλαμικής Καθοδήγησης (2009-2013). Πρώην μέλος του IRGC, ενέχεται στην καταπίεση δημοσιογράφων.

                              10.10.2011

                              61.

                              MOSLEHI Heydar (άλλως: MOSLEHI Heidar· MOSLEHI Haidar)

                              ΤΟΠΟΣ ΓΕΝ.: Ισπαχάν (Ιράν) — ΗΜΕΡ/ΝΙΑ ΓΕΝ.: 1956

                              Επικεφαλής του οργανισμού εκδόσεων για τον ρόλο του κλήρου στον πόλεμο. Πρώην υπουργός Πληροφοριών (2009-2013).
                              Υπό την ηγεσία του, το υπουργείο Πληροφοριών συνέχισε τις πρακτικές των εκτεταμένων αυθαίρετων κρατήσεων και διώξεων διαδηλωτών και αντιφρονούντων. Το εν λόγω υπουργείο διευθύνει την πτέρυγα 209 της φυλακής του Evin, όπου κρατήθηκαν πολλοί ακτιβιστές εξαιτίας της ειρηνικής δράσης τους κατά της κυβέρνησης. Ανακριτές του υπουργείου Πληροφοριών υπέβαλαν τους κρατούμενους στην πτέρυγα 209 σε ξυλοδαρμό και ψυχικά και σεξουαλικά βασανιστήρια.

                              10.10.2011

                              62.

                              ZARGHAMI Ezzatollah

                              ΤΟΠΟΣ ΓΕΝ.: Dezful (Ιράν) — ΗΜΕΡ/ΝΙΑ ΓΕΝ.: 22 Ιουλίου 1959

                              Επικεφαλής του Ραδιοτηλεοπτικού Οργανισμού της Ισλαμικής Δημοκρατίας του Ιράν (IRIB) έως τον Νοέμβριο του 2014. Πιθανόν την περίοδο αυτή να βρίσκεται σε εξέλιξη η μετάθεσή του σε άλλη θέση. Στη διάρκεια της θητείας του στον IRIB ήταν υπεύθυνος για όλες τις αποφάσεις σχετικά με το πρόγραμμα. Ο IRIB μετέδωσε καταναγκαστικές ομολογίες κρατουμένων και μια σειρά «εικονικών δικών» τον Αύγουστο του 2009 και τον Δεκέμβριο του 2011. Οι δίκες αυτές συνιστούν σαφή παραβίαση των διεθνών διατάξεων περί δίκαιης δίκης και του δικαιώματος σε ορθή διαδικασία.

                              23.3.2012

                              63.

                              TAGHIPOUR Reza

                              ΤΟΠΟΣ ΓΕΝ.: Maragheh (Ιράν) — ΗΜΕΡ/ΝΙΑ ΓΕΝ.: 1957

                              Μέλος του Δημοτικού Συμβουλίου της Τεχεράνης. Πρώην υπουργός Πληροφοριών και Επικοινωνιών (2009-2012).
                              Ως υπουργός Πληροφοριών, συγκαταλέγεται στους κορυφαίους αξιωματούχους υπεύθυνους για τη λογοκρισία και τις δραστηριότητες στο διαδίκτυο, καθώς και τις πάσης φύσεως επικοινωνίες (ιδίως κινητών τηλεφώνων). Στη διάρκεια ανακρίσεων πολιτικών κρατουμένων, οι ανακριτές χρησιμοποιούν προσωπικά δεδομένα, ηλεκτρονικά μηνύματα και επικοινωνίες αυτών. Επανειλημμένως μετά τις προεδρικές εκλογές του 2009 και στη διάρκεια διαδηλώσεων, διακόπηκαν οι υπηρεσίες κινητής τηλεφωνίας και γραπτών μηνυμάτων μέσω τηλεφώνου, τα δορυφορικά τηλεοπτικά κανάλια δέχθηκαν παρεμβολές και κατά τόπους διεκόπη ή τουλάχιστον επιβραδύνθηκε η λειτουργία του διαδικτύου.

                              23.3.2012

                              64.

                              KAZEMI Toraj

                              Συνταγματάρχης της Αστυνομίας των Τεχνολογιών και των Επικοινωνιών, ανακοίνωσε εκστρατεία πρόσληψης κυβερνητικών χάκερ με σκοπό τον καλύτερο έλεγχο της ενημέρωσης στο διαδίκτυο και τις επιθέσεις σε «επιζήμιους» ιστότοπους.

                              23.3.2012

                              65.

                              LARIJANI Sadeq

                              ΤΟΠΟΣ ΓΕΝ.: Najaf (Ιράκ) — ΗΜΕΡ/ΝΙΑ ΓΕΝ.: 1960 ή Αύγουστος 1961

                              Επικεφαλής των δικαστικών αρχών. Ο επικεφαλής των δικαστικών αρχών πρέπει να συγκατατίθεται και να προσυπογράφει όλες τις τιμωρίες για σωφρονισμό («qisas»), εγκλήματα κατά του Θεού («hodoud») και εγκλήματα κατά του κράτους («ta'zirat»). Σε αυτές συγκαταλέγονται καταδίκες που επισύρουν θανατική ποινή, μαστίγωμα και ακρωτηριασμό. Στο πλαίσιο αυτό, ο Larijani προσυπέγραψε προσωπικά πολλές θανατικές καταδίκες, κατά παράβαση των διεθνών προτύπων, μεταξύ των οποίων λιθοβολισμός, εκτελέσεις δι' απαγχονισμού, εκτέλεση ανηλίκων και δημόσιες εκτελέσεις, όπως οι περιπτώσεις κρατουμένων που απαγχονίστηκαν από γέφυρες ενώπιον χιλιάδων ανθρώπων.
                              Επέτρεψε επίσης καταδίκες σε σωματικές τιμωρίες όπως ο ακρωτηριασμός και η ρίψη οξέων στα μάτια καταδίκων. Αφότου ανέλαβε καθήκοντα ο Sadeq Larijani, οι αυθαίρετες συλλήψεις πολιτικών κρατουμένων, υπερασπιστών ανθρωπίνων δικαιωμάτων και μειονοτήτων αυξήθηκαν σημαντικά. Επίσης αυξήθηκαν κατακόρυφα οι εκτελέσεις από το 2009. Ο Sadeq Larijani φέρει επίσης ευθύνη για τη συστηματική αποτυχία του ιρανικού δικαστικού συστήματος να σεβαστεί το δικαίωμα σε δίκαιη δίκη.

                              23.3.2012

                              66.

                              MIRHEJAZI Ali

                              Μέλος του στενού κύκλου του Ανώτατου Ηγέτη, μεταξύ των υπευθύνων για τον σχεδιασμό της καταστολής των διαμαρτυριών που πραγματοποιείται από το 2009 και συνδεόμενος με τους υπευθύνους για την καταστολή των διαμαρτυριών.

                              23.3.2012

                              68.

                              RAMIN Mohammad-Ali

                              ΤΟΠΟΣ ΓΕΝ.: Dezful (Ιράν) — ΗΜΕΡ/ΝΙΑ ΓΕΝ.: 1954

                              γενικός γραμματέας του «Παγκόσμιου Ιδρύματος για το Ολοκαύτωμα», που ιδρύθηκε κατά τη Διεθνή διάσκεψη για την Επανεξέταση της Παγκόσμιας Θεώρησης του Ολοκαυτώματος το 2006, για τη διοργάνωση του οποίου ήταν υπεύθυνος ο Ramin εξ ονόματος της ιρανικής κυβέρνησης. Κύριος υπεύθυνος για τη λογοκρισία ως Υφυπουργός Τύπου μέχρι τον Δεκέμβριο του 2013, υπήρξε άμεσα υπεύθυνος για το κλείσιμο πολλών προοδευτικών εντύπων (Etemad, Etemad-e Melli, Shargh κ.λπ.), το κλείσιμο του Ανεξάρτητου Συνδικάτου του Τύπου και τον εκφοβισμό ή τη σύλληψη δημοσιογράφων.

                              23.3.2012

                              69.

                              MORTAZAVI Seyyed Solat

                              ΤΟΠΟΣ ΓΕΝ.: Meibod (Ιράν) — ΗΜΕΡ/ΝΙΑ ΓΕΝ.: 1967

                              Δήμαρχος της δεύτερης μεγαλύτερης πόλης του Ιράν, του Mashad, όπου λαμβάνουν τακτικά χώρα δημόσιες εκτελέσεις. Πρώην Αναπληρωτής υπουργός Εσωτερικών, υπεύθυνος πολιτικών υποθέσεων. Ήταν υπεύθυνος για την καθοδήγηση της καταστολής ατόμων που υπερασπίζονταν τα νόμιμα δικαιώματά τους, συμπεριλαμβανομένης της ελευθερίας της έκφρασης. Αργότερα διορίστηκε επικεφαλής της Ιρανικής Εκλογικής Επιτροπής για τις βουλευτικές εκλογές του 2012 και τις προεδρικές εκλογές του 2013.

                              23.3.2012

                              73.

                              FAHRADI Ali

                              Εισαγγελέας του Karaj. Υπεύθυνος για σοβαρές παραβιάσεις των ανθρωπίνων δικαιωμάτων, μεταξύ άλλων τη διεξαγωγή δικών όπου επιβλήθηκε η θανατική ποινή. Στη διάρκεια της θητείας του ως εισαγγελέα πραγματοποιήθηκαν πολυάριθμες εκτελέσεις στην περιοχή του Karaj.

                              23.3.2012

                              74.

                              REZVANMA- NESH Ali

                              Εισαγγελέας. Υπεύθυνος για σοβαρές παραβιάσεις των ανθρωπίνων δικαιωμάτων, συμπεριλαμβανομένης της ανάμειξής του στην εκτέλεση ανηλίκου.

                              23.3.2012

                              75.

                              RAMEZANI Gholamhosein

                              Επικεφαλής Ασφάλειας στο υπουργείο Άμυνας. Πρώην Επικεφαλής Προστασίας και Ασφάλειας του IRGC μέχρι τον Μάρτιο του 2012. Πρώην Διοικητής του τμήματος Πληροφοριών του IRGC έως τον Οκτώβριο του 2009. Αναμείχθηκε στην καταστολή της ελευθερίας της έκφρασης, μεταξύ άλλων συνδεόμενος με τους υπευθύνους για τις συλλήψεις συγγραφέων ιστολογίων και δημοσιογράφων το 2004· σύμφωνα με αναφορές έπαιξε ρόλο στην καταστολή των διαμαρτυριών μετά τις εκλογές του 2009.

                              23.3.2012

                              77.

                              JAFARI Reza

                              ΗΜΕΡ/ΝΙΑ ΓΕΝ.: 1967

                              Σύμβουλος του Πειθαρχικού Συμβουλίου Δικαστών από το 2012. Μέλος της «Επιτροπής για τον καθορισμό εγκληματικού διαδικτυακού περιεχομένου», φορέα υπεύθυνου για τη λογοκρισία ιστότοπων και μέσων κοινωνικής δικτύωσης. Πρώην επικεφαλής ειδικής εισαγγελίας για το έγκλημα στον κυβερνοχώρο μεταξύ 2007 και 2012. Ήταν υπεύθυνος για την καταστολή της ελευθερίας της έκφρασης, μεταξύ άλλων μέσω της σύλληψης, της κράτησης και της δίωξης συγγραφέων ιστολογίων και δημοσιογράφων. Άτομα που συνελήφθησαν ως ύποπτοι για εγκλήματα στον κυβερνοχώρο υπέστησαν κακομεταχείριση και μεροληπτική δικαστική διαδικασία.

                              23.3.2012

                              78.

                              RESHTE- AHMADI Bahram

                              Δικαστής τακτικού δικαστηρίου στη βόρεια Τεχεράνη. Πρώην επιβλέπων του Γραφείου Γενικού Εισαγγελέα στην Τεχεράνη. Αναπληρωτής επικεφαλής του Γραφείου Υποθέσεων Φυλακών στην επαρχία της Τεχεράνης. Πρώην αναπληρωτής Εισαγγελέας στην Τεχεράνη μέχρι το 2013. Διηύθυνε το κέντρο διώξεων του Evin. Ήταν υπεύθυνος για την άρνηση δικαιωμάτων, συμπεριλαμβανομένων των επισκέψεων και άλλων δικαιωμάτων των κρατουμένων, των υπερασπιστών των ανθρωπίνων δικαιωμάτων και των πολιτικών κρατουμένων.

                              23.3.2012

                              79.

                              RASHIDI AGHDAM, Ali Ashraf

                              Διευθυντής της φυλακής του Evin διορισθείς στα μέσα του 2012. Από τον διορισμό του οι συνθήκες στη φυλακή επιδεινώθηκαν και σύμφωνα με αναφορές εντάθηκε η κακοποίηση κρατουμένων. Τον Οκτώβριο του 2012, εννέα κρατούμενες άρχισαν απεργία πείνας διαμαρτυρόμενες για την παραβίαση των δικαιωμάτων τους και για βίαιη μεταχείριση από τους φύλακες.

                              12.3.2013

                              80.

                              KIASATI Morteza

                              Δικαστής του Επαναστατικού Δικαστηρίου του Ahwaz, τμήμα 4· επέβαλε θανατικές ποινές σε τέσσερις Άραβες πολιτικούς κρατουμένους, τους Taha Heidarian, Abbas Heidarian, Abd al-Rahman Heidarian (τρία αδέλφια) και Ali Sharifi. Τα εν λόγω άτομα συνελήφθησαν, βασανίστηκαν και απαγχονίστηκαν χωρίς τήρηση της ορθής διαδικασίας. Οι περιπτώσεις αυτές και η έλλειψη ορθής διαδικασίας αναφέρονται σε έκθεση με ημερομηνία 13 Σεπτεμβρίου 2012 του Ειδικού Εισηγητή του ΟΗΕ για τα ανθρώπινα δικαιώματα στο Ιράν και στην έκθεση του γενικού γραμματέα του ΟΗΕ για το Ιράν της 22ας Αυγούστου 2012.

                              12.3.2013

                              81.

                              MOUSSAVI, Seyed Mohammad Bagher

                              Δικαστής του Επαναστατικού Δικαστηρίου του Ahwaz, τμήμα 2· επέβαλε θανατικές ποινές σε πέντε Άραβες Ahwazi, τους Mohammad Ali Amouri, Hashem Sha'bani Amouri, Hadi Rashedi, Sayed Jaber Alboshoka, Sayed Mokhtar Alboshoka, στις 17 Μαρτίου 2012 για «δραστηριότητες κατά της εθνικής ασφάλειας» και «μίσος κατά του Θεού». Οι ποινές επικυρώθηκαν από το Ανώτατο Δικαστήριο του Ιράν στις 9 Ιανουαρίου 2013. Οι πέντε κρατούμενοι συνελήφθησαν και κρατήθηκαν για πάνω από ένα έτος χωρίς να έχει απαγγελθεί κατηγορία, βασανίστηκαν και καταδικάστηκαν χωρίς τήρηση της ορθής διαδικασίας.

                              12.3.2013

                              82.

                              SARAFRAZ, Mohammad (Δρ.) (άλλως: Haj-agha Sarafraz)

                              Ημερ/νία γέννησης: περίπου 1963 — Τόπος γέννησης: Τεχεράνη — Τόπος διαμονής: Τεχεράνη — Τόπος εργασίας: IRIB και κεντρικά γραφεία της Press TV, Τεχεράνη

                              Πρόεδρος του Ραδιοτηλεοπτικού Οργανισμού της Ισλαμικής Δημοκρατίας του Ιράν (IRIB). Πρώην επικεφαλής της Παγκόσμιας Υπηρεσίας του IRIB και της Press TV, υπεύθυνος για όλες τις αποφάσεις σχετικά με το πρόγραμμα. Στενά συνδεδεμένος με τον κρατικό μηχανισμό ασφάλειας. Υπό τις οδηγίες του η Press TV, μαζί με τον IRIB, συνεργάστηκε με τις ιρανικές υπηρεσίες ασφαλείας και με εισαγγελείς για να μεταδώσει καταναγκαστικές ομολογίες κρατουμένων, μεταξύ άλλων του Ιρανοκαναδού δημοσιογράφου και κινηματογραφιστή Maziar Bahari, στο εβδομαδιαίο πρόγραμμα «Ιράν Σήμερα». Ο ανεξάρτητος ρυθμιστικός φορέας του τομέα των επικοινωνιών OFCOM επέβαλε πρόστιμο ύψους 100 000 λιρών στην Press TV στο Ηνωμένο Βασίλειο για τη μετάδοση της ομολογίας του Bahari το 2011, η οποία μαγνητοσκοπήθηκε στη φυλακή ενώ ο Bahari βρισκόταν υπό πίεση. Συνεπώς, ο Sarafraz εμπλέκεται σε παραβίαση του δικαιώματος στην ορθή διαδικασία και δίκαιη δίκη.

                              12.3.2013

                              83.

                              JAFARI, Asadollah

                              Εισαγγελέας της επαρχίας Mazandaran, υπεύθυνος για παράνομες συλλήψεις και παραβιάσεις των δικαιωμάτων κρατουμένων Baha'i από την αρχική σύλληψη μέχρι την κράτησή τους σε απομόνωση στο Κέντρο Κράτησης της Ασφάλειας. Έχουν τεκμηριωθεί έξι συγκεκριμένα παραδείγματα περιπτώσεων όπου παραβιάστηκε η ορθή διαδικασία. Ο Jafari χειρίστηκε υποθέσεις που είχαν ως αποτέλεσμα πολλές εκτελέσεις, συμπεριλαμβανομένων δημόσιων εκτελέσεων.

                              12.3.2013

                              85.

                              HAMLBAR, Rahim

                              Δικαστής του τμήματος 1 του Επαναστατικού Δικαστηρίου του Tabriz. Υπεύθυνος για βαριές ποινές κατά δημοσιογράφων και ακτιβιστών υπέρ των δικαιωμάτων της αζερικής μειονότητας και των εργαζομένων, τους οποίους κατηγόρησε για κατασκοπία, πράξεις κατά της εθνικής ασφάλειας, προπαγάνδα κατά του ιρανικού καθεστώτος και προσβολή του ηγέτη του Ιράν. Οι αποφάσεις του δεν ακολούθησαν την ορθή διαδικασία και σε πολλές περιπτώσεις οι κρατούμενοι αναγκάστηκαν να προβούν σε καταναγκαστικές ομολογίες. Μια πασίγνωστη υπόθεση αφορούσε 20 εθελοντές που προσέφεραν βοήθεια μετά τον σεισμό στο Ιράν τον Αύγουστο του 2012, τους οποίους καταδίκασε σε φυλάκιση για τις προσπάθειές τους να βοηθήσουν θύματα του σεισμού. Το δικαστήριο θεώρησε τους εθελοντές ενόχους για «συνεργασία για συγκεντρώσεις και συμπαιγνία διάπραξης εγκλημάτων κατά της εθνικής ασφάλειας».

                              12.3.2013

                              86.

                              MUSAVI- TABAR, Seyyed Reza

                              Επικεφαλής της Επαναστατικής Εισαγγελίας του Shiraz. Υπεύθυνος για παράνομες συλλήψεις και κακομεταχείριση πολιτικών ακτιβιστών, δημοσιογράφων, υπερασπιστών των ανθρωπίνων δικαιωμάτων, Baha'i και κρατουμένων συνείδησης, οι οποίοι παρενοχλήθηκαν, βασανίστηκαν, ανακρίθηκαν και τους απαγορεύτηκε η πρόσβαση σε δικηγόρο και σε ορθή διαδικασία. Ο Musavi-Tabar υπέγραψε δικαστικές αποφάσεις στο διαβόητο Κέντρο Κράτησης αριθ. 100 (ανδρική φυλακή), μεταξύ άλλων απόφαση κράτησης της Baha'i κρατούμενης Raha Sabet για τρία χρόνια σε απομόνωση.

                              12.3.2013

                     Οντότητες

                              Ονομασία

                              Αναγνωριστικά στοιχεία

                              Λόγοι

                              Ημερομηνία καταχώρισης

                              1.

                              Κέντρο Ερευνών του Οργανωμένου Εγκλήματος (άλλως: Γραφείο Εγκλημάτων στον Κυβερνοχώρο ή Αστυνομία Κυβερνοχώρου)

                              Έδρα: Τεχεράνη, Ιράν Ιστότοπος: http://www.cyberpolice.ir

                              Η ιρανική Αστυνομία Κυβερνοχώρου, που συστάθηκε τον Ιανουάριο του 2011, είναι μονάδα της Αστυνομίας της Ισλαμικής Δημοκρατίας του Ιράν, επικεφαλής της οποίας είναι είναι ο Esmail Ahmadi-Moqaddam (καταχωρισμένος). Ο Ahmadi-Moqaddam τόνισε ότι η Αστυνομία Κυβερνοχώρου θα συγκρουόταν με αντεπαναστατικές και αντιπολιτευτικές ομάδες που χρησιμοποίησαν συστήματα κοινωνικής δικτύωσης βασισμένα στο διαδίκτυο το 2009 για να υποκινήσουν διαμαρτυρίες κατά της επανεκλογής του Προέδρου Mahmoud Ahmadinejad. Τον Ιανουάριο του 2012, η Αστυνομία Κυβερνοχώρου εξέδωσε νέες κατευθυντήριες γραμμές για τα ίντερνετ καφέ, απαιτώντας από τους χρήστες να παρέχουν τα προσωπικά τους στοιχεία τα οποία θα διατηρούνταν από τους ιδιοκτήτες του καταστήματος για έξι μήνες, καθώς και ιστορικό με τους ιστότοπους που επισκέφθηκαν. Οι κανόνες επιβάλλουν επίσης στους ιδιοκτήτες ίντερνετ καφέ να εγκαταστήσουν κλειστά κυκλώματα τηλεόρασης και να διατηρούν το καταγραφέν υλικό για έξι μήνες.
                              Οι νέοι αυτοί κανόνες μπορεί να δημιουργήσουν μητρώο το οποίο θα μπορούν να χρησιμοποιήσουν οι αρχές για να εντοπίσουν ακτιβιστές ή οποιονδήποτε θεωρείται απειλή για την εθνική ασφάλεια. Τον Ιούνιο του 2012, τα ιρανικά μέσα ενημέρωσης ανέφεραν ότι η Αστυνομία Κυβερνοχώρου θα άρχιζε την πάταξη των εικονικών ιδιωτικών δικτύων (VPN). Στις 30 Οκτωβρίου 2012, η Αστυνομία Κυβερνοχώρου συνέλαβε τον συγγραφέα ιστολογίου Sattar Beheshti χωρίς ένταλμα για «πράξεις κατά της εθνικής ασφάλειας σε κοινωνικά δίκτυα και στο Facebook». Ο Beheshti είχε επικρίνει την ιρανική κυβέρνηση στο ιστολόγιό του. Ο Beheshti βρέθηκε νεκρός στο κελί του στις 3 Νοεμβρίου 2012 και πιστεύεται ότι βασανίστηκε μέχρι θανάτου από μέλη της Αστυνομίας Κυβερνοχώρου.


title: Εκτελεστικός κανονισμός (ΕΕ) αριθ. 1200/2013 της Επιτροπής, της 25ης Νοεμβρίου 2013 , για την καταχώριση ονομασίας στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Cozza di Scardovari (ΠΟΠ)]

text:
               26.11.2013

               EL

               Επίσημη Εφημερίδα της Ευρωπαϊκής Ένωσης

               L 315/74

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1200/2013 ΤΗΣ ΕΠΙΤΡΟΠΉΣ
   της 25ης Νοεμβρίου 2013
   για την καταχώριση ονομασίας στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Cozza di Scardovari (ΠΟΠ)]
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (1), και ιδίως το άρθρο 52 παράγραφος 2,
   Εκτιμώντας τα ακόλουθα:

               (1)

               Σύμφωνα με το άρθρο 50 παράγραφος 2 στοιχείο α) του κανονισμού (ΕΕ) αριθ. 1151/2012, η αίτηση που υπέβαλε η Ιταλία για την καταχώριση της ονομασίας «Cozza di Scardovari» δημοσιεύθηκε στην Επίσημη Εφημερίδα της Ευρωπαϊκής Ένωσης
                   (2).

               (2)

               Δεδομένου ότι δεν έχει κοινοποιηθεί στην Επιτροπή καμία δήλωση ένστασης βάσει του άρθρου 51 του κανονισμού (ΕΕ) αριθ. 1151/2012, η ονομασία «Cozza di Scardovari» πρέπει να καταχωρισθεί,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Καταχωρίζεται η ονομασία που αναφέρεται στο παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 25 Νοεμβρίου 2013.

            Για την Επιτροπή, εξ ονόματος του Προέδρου,
         Dacian CIOLOȘ

            Μέλος της Επιτροπής

      (1)  ΕΕ L 343 της 14.12.2012, σ. 1.

      (2)  ΕΕ C 170 της 15.6.2013, σ. 51.

      ΠΑΡΑΡΤΗΜΑ
      Γεωργικά προϊόντα προοριζόμενα για ανθρώπινη κατανάλωση που απαριθμούνται στο παράρτημα Ι της Συνθήκης:

         Κλάση 1.7.   Νωπά ψάρια, μαλάκια, μαλακόστρακα και προϊόντα αυτών

      ΙΤΑΛΙΑ
      Cozza di Scardovari (ΠΟΠ)